text:
“Ke Mang yo Ruri e Lego Mohlanka yo a Botegago le wa Temogo?”
“Ke mang yo ruri e lego mohlanka yo a botegago le wa temogo, yo Mong wa gagwe a mmeilego gore a hlokomele ba ntlo ya gagwe?”—MAT. 24:45.
1, 2. Jesu o diriša mokero ofe gore a re fepe lehono, gomme ke ka baka la’ng go le bohlokwa gore re tsebe mokero woo?
“BANA bešo, ga ke kgone go bala makga ao le ilego la nnea dihlogo tšeo di bego di na le dintlha tšeo ke bego ke tloga ke di nyaka ka nako ya gona.” Ke ka tsela yeo kgaetšedi yo mongwe a ilego a leboga ka lengwalo bana babo rena bao ba šomago ntlongkgolo ya rena. Na ke ka mokgwa woo o ikwago ka gona? Bontši bja rena re ikwa bjalo. Na seo se swanetše go re makatša? Le gateetee.
2 Dijo tša moya tšeo re di hwetšago ka nako ke bohlatse bja gore Jesu, e lego Hlogo ya phuthego, o phethagatša kholofetšo ya gagwe ya gore o tla re fepa. O dira seo a diriša mang? Ge Jesu a be a bolela ka pontšho ya go ba gona ga gagwe, o itše o tla diriša “mohlanka yo a botegago le wa temogo” gore a abele ba ntlo ya gagwe “dijo . . . ka nako e swanetšego.” * (Bala Mateo 24:45-47.) Mohlanka yoo yo a botegago ke mokero woo Jesu a o dirišago go fepa balatedi ba gagwe ba therešo mehleng ye ya bofelo. Ke gabohlokwa kudu gore re tsebe mohlanka yo a botegago. Katlego ya rena ya moya gotee le tswalano ya rena le Modimo di ithekgile ka mokero woo.—Mat. 4:4; Joh. 17:3.
3. Ke eng seo dikgatišo tša rena di kilego tša se bolela ka seswantšho sa mohlanka yo a botegago?
3 Bjale re swanetše go kwešiša bjang seswantšho sa Jesu sa mabapi le mohlanka yo a botegago? Nakong e fetilego, dikgatišo tša rena di boletše gore: Ka Pentekoste ya 33 C.E., Jesu o ile a bea mohlanka yo a botegago gore a hlokomele ba ntlo ya gagwe. Di boletše gore mohlanka o emela sehlopha ka moka sa Bakriste ba tloditšwego mo lefaseng ba phetšego ka nako le ge e le efe go tloga ka nako yeo. Di boletše le gore ba ntlo ya gagwe ba šupa go bona batlotšwa bao e le motho ka o tee ka o tee. Le gona tša bolela gore ka 1919, Jesu o ile a bea mohlanka yo a botegago “gore a hlokomele dilo tša gagwe ka moka”—dikgahlego tša gagwe ka moka tša Mmušo mo lefaseng. Lega go le bjalo, go ithuta ga rena ka mo go oketšegilego ka kelohloko gotee le go rapela ka taba ye go utolla gore kwešišo ya rena ya mantšu a Jesu a mabapi le mohlanka yo a botegago le wa temogo e swanetše go lokišwa. (Die. 4:18) Anke re hlahlobeng seswantšho se le kamoo re akaretšwago ka gona go sona, go sa šetšwe gore re na le kholofelo ya go phela legodimong goba ya go phela mo lefaseng.
SESWANTŠHO SE SE PHETHAGALA NENG?
4-6. Ke ka baka la’ng re ka phetha ka gore seswantšho sa Jesu sa mohlanka yo a botegago se thomile go phethagala feela ka morago ga 1914?
4 Taba yeo e dikologilego seswantšho se sa mohlanka yo a botegago le wa temogo e bontšha gore ga se sa thoma go phethagala ka Pentekoste ya 33 C.E., eupša se thomile go phethagala mehleng ye ya bofelo. Anke re boneng kamoo Mangwalo a re thušago gore re fihlelele phetho ye.
5 Seswantšho sa mohlanka yo a botegago ke karolo ya boporofeta bja Jesu bja mabapi le “pontšho ya go ba gona ga [gagwe] le ya bofelo bja tshepedišo ya dilo.” (Mat. 24:3) Karolo ya pele ya boporofeta bjo yeo e begilwego go Mateo 24:4-22, e na le diphethagalo tše pedi—ya pele ke ya nywageng ya go tloga ka 33 C.E. go ya go 70 C.E., gomme ya bobedi ke e kgolo yeo e phethagalago mehleng ya rena. Na seo se bolela gore mantšu a Jesu a mabapi le mohlanka yo a botegago le ona a tla ba le diphethagalo tše pedi? Aowa.
6 Go thoma ka mantšu ao a begilwego go Mateo 24:29, Jesu o be a bolela kudu ka ditiragalo tšeo di bego di tla direga mehleng ya rena. (Bala Mateo 24:30, 42, 44.) Ge a be a bolela ka seo se tlago go direga nakong ya masetlapelo a magolo, o itše batho ba tla “bona Morwa wa motho a etla ka maru a legodimo.” Ke moka, ge a be a bolela ka bao ba tlago go phela mehleng ya bofelo, o ile a kgothaletša gore ba phafoge ka go bolela gore: “Ga le tsebe letšatši leo Morena wa lena a tlago ka lona,” le gore: “Morwa wa motho o tla ka nako yeo le sa e naganego.” * Ke gona mo boemong bjo—ge a be a bolela ka ditiragalo tša mehleng ya bofelo—moo Jesu a ilego a bolela seswantšho sa mohlanka yo a botegago. Ka gona, re ka phetha ka gore mantšu a gagwe a mabapi le mohlanka yo a botegago a thomile go phethagala feela ka morago ga ge mehla ya bofelo e thomile ka 1914. Phetho yeo ya rena e a kwagala. Ke ka baka la’ng re re’alo?
7. Ke potšišo efe e bohlokwa yeo e ilego ya rotoga ge lebaka la puno le thoma, gona ka baka la’ng?
7 Nagana go se nene ka potšišo ye: “Ke mang yo ruri e lego mohlanka yo a botegago le wa temogo?” Lekgolong la pele la nywaga, go be go se na lebaka le le kwagalago la gore motho a botšiše potšišo e bjalo. Go etša ge re bone sehlogong se se fetilego, baapostola ba be ba kgona go dira mehlolo e bile ba nea ba bangwe dimpho tša mohlolo e le bohlatse bja gore Modimo o a ba thekga. (Dit. 5:12) Ka gona ke mang yo a bego a ka nyaka go tseba yoo ruri Kriste a mmeilego gore a etelele pele? Lega go le bjalo, boemo e be e le bjo bo fapanego kudu ka 1914. Lebaka la puno le thomile ngwageng woo. Go be go fihlile nako ya gore mefoka e hlaolwe go korong. (Mat. 13:36-43) Ge lebaka la puno le thoma, go ile gwa rotoga potšišo ye e bohlokwa: Ka ge go be go na le Bakriste ba bantši ba mankekišane bao ba bego ba ipolela gore ke balatedi ba therešo ba Jesu, gona korong—Bakriste ba tloditšwego—e be e ka tsebja bjang? Seswantšho sa mohlanka yo a botegago se be se swere karabo ya potšišo yeo. Balatedi ba tloditšwego ba Kriste e be e tla ba bona bao ba fepšago moyeng.
KE MANG E LEGO MOHLANKA YO A BOTEGAGO LE WA TEMOGO?
8. Ke ka baka la’ng e le mo go swanetšego gore mohlanka yo a botegago a bopše ke Bakriste ba tloditšwego?
8 Mohlanka yo a botegago o swanetše go bopša ke Bakriste ba tloditšwego ba lego mo lefaseng. Bona bao ba bitšwa “boperisita bja bogoši” gomme ba laetšwe gore ba ‘bolele gohle mabothakga a yo a ba biditšego leswiswing gomme a ba biletša seetšeng sa gagwe se se makatšago.’ (1 Pet. 2:9) E tloga e le mo go swanetšego gore ditho tša “boperisita [bjoo] bja bogoši” di be le karolo ka go lebanya go ruteng badumedigotee le tšona therešo.—Mal. 2:7; Kut. 12:17.
9. Na Bakriste ka moka ba tloditšwego ba bopa mohlanka yo a botegago? Hlalosa.
9 Na batlotšwa ka moka bao ba lego lefaseng ba bopa mohlanka yo a botegago? Aowa. Therešo ke gore ga se batlotšwa ka moka bao ba tšeago karolo modirong wa go abela badumedigotee le bona lefaseng ka bophara dijo tša moya. Gare ga korong go na le bana babo rena ba tloditšwego bao ba hlankelago e le bahlanka ba bodiredi goba bagolo diphuthegong tša gabo bona. Ba ruta ka ntlo le ntlo gotee le diphuthegong tša gabo bona, e bile ba thekga ka potego tlhahlo e tšwago ntlongkgolo. Eupša ga ba tšee karolo modirong wa go aba dijo tša moya tšeo di yago go bana babo rena lefaseng ka bophara. Le gona gare ga batlotšwa go na le dikgaetšedi tšeo di ikokobeditšego, tšeo le ka mohla di ka se lekego go tšea boikarabelo bja go ba barutiši ka phuthegong.—1 Bakor. 11:3; 14:34.
10. Ke mang e lego mohlanka yo a botegago le wa temogo?
10 Ka gona, ke mang e lego mohlanka yo a botegago le wa temogo? Ka go dumelelana le mokgwa wa Jesu wa go fepa ba bantši a diriša ba sego kae, mohlanka yoo o bopša ke sehlopha se senyenyane sa bana babo rena ba tloditšwego bao ba nago le karolo ka go lebanya go lokišetšeng dijo tša moya le go di aba nakong ya go ba gona ga Kriste. Go theoša le nywaga ka moka ya mehla ya bofelo, bana babo rena ba tloditšwego bao ba bopago mohlanka yo a botegago ba be ba hlankela mmogo ntlongkgolo. Nywagasomeng e sa tšwago go feta, mohlanka yoo o be a tswalanywa kgauswi le Sehlopha se Bušago sa Dihlatse tša Jehofa. Lega go le bjalo, ela hloko gore Jesu seswantšhong sa gagwe o boletše gore go tla ba le “mohlanka” o tee. Ka go re’alo Sehlopha se Bušago se dira diphetho se le ka moka.
KE BOMANG BAO E LEGO BA NTLO YA GAGWE?
11, 12. (a) Ke dikabelo dife tše pedi tšeo mohlanka yo a botegago le wa temogo a di newago? (b) Jesu o beile neng mohlanka yo a botegago gore a hlokomele ba ntlo ya gagwe, gomme o ile a kgetha bomang?
11 Selo seo se lemogegago seswantšhong sa Jesu ke gore mohlanka yo a botegago le wa temogo o amogela dikabelo tše pedi tše di sa swanego. Kabelo ya pele ke ya go bewa gore a hlokomele ba ntlo ya mong wa gagwe; ya bobedi ke ya gore a hlokomele dilo tša mong wa gagwe ka moka. Ka ge seswantšho se se phethagala feela mehleng ye ya bofelo, mohlanka yoo o be a tlo newa dikabelo tšeo ka bobedi ka morago ga ge go thomile nako ya go ba gona ga Jesu e le kgoši ka 1914.
12 Jesu o beile neng mohlanka yo a botegago gore a hlokomele ba ntlo ya gagwe? E le gore re arabe potšišo yeo, re swanetše go boela morago ngwageng wa 1914, e lego ngwaga wa mathomo wa lebaka la puno. Go etša ge re ithutile pejana, ka nako yeo go be go na le dihlopha tše dintši tšeo di bego di ipitša Bakriste. Jesu o be a tla kgetha sehlopha sefe gare ga tšona gomme a se bea gore e be mohlanka yo a botegago? Potšišo yeo e ile ya arabja ge yena le Tatagwe ba etla go hlahloba tempele, goba thulaganyo ya moya ya borapedi, go tloga ka 1914 go ya karolong ya mathomo ya 1919. * (Mal. 3:1) Ba ile ba thabišwa ke sehlopha se senyenyane sa Barutwana ba botegago ba Beibele bao ba bontšhitšego gore dipelo tša bona di be di thekga Jehofa le Lentšu la gagwe. Therešo ke gore ba be ba swanetše go hlwekišwa ka tsela e itšego, eupša ka boikokobetšo ba ile ba arabela gabotse nakong yeo e kopana ya go lekwa le go sekišwa. (Mal. 3:2-4) Barutwana bao ba botegago ba Beibele e be e le Bakriste ba therešo ba emelwago ke korong. Ka 1919, e lego nakong ya go tsošološwa ga bona moyeng, Jesu o ile a kgetha bana babo rena ba tloditšwego ba swanelegago gare ga bona gore e be mohlanka yo a botegago le wa temogo gomme a ba bea gore ba hlokomele ba ntlo ya gagwe.
13. Ke bomang bao ba akaretšwago gare ga ba ntlo ya Jesu, gona ka baka la’ng?
13 Bjale ke bomang bao e lego ba ntlo ya gagwe? Ke bao ba fepšago. Mathomong a mehla ye ya bofelo, ba ntlo ya gagwe e be e le batlotšwa feela. Ka morago ga moo, ba ntlo ya gagwe ba ile ba akaretša le lešaba le legolo la dinku tše dingwe. Ga bjale dinku tše dingwe di bopa karolo e kgolo kudu ya “mohlape o tee” woo o eteletšwego pele ke Kriste. (Joh. 10:16) Dihlopha tšeo ka bobedi di holwa ke dijo tša moya tše di tlago ka nako e swanetšego tšeo di abjago ke mohlanka yo a botegago. Go thwe’ng ka ditho tša Sehlopha se Bušago tšeo lehono di bopago mohlanka yo a botegago le wa temogo? Bana bao babo rena le bona ba swanetše go fepša moyeng. Ka baka leo, ka boikokobetšo ba lemoga gore ge ba le motho ka o tee ka o tee le bona ke ba ntlo ya Jesu go no swana le balatedi ba bangwe ka moka ba kgonthe ba gagwe.
14. (a) Mohlanka yo a botegago o neilwe boikarabelo bofe, gomme bo akaretša’ng? (b) Ke temošo efe yeo Jesu a ilego a e nea mohlanka yo a botegago le wa temogo? (Bona lepokisi le le rego: “Ge e ba Mohlanka yoo yo Mobe . . . ”)
14 Jesu o neile mohlanka yo a botegago le wa temogo boikarabelo bjo bogolo. Mehleng ya Beibele, mohlanka goba molaki yo a botwago e be e le molaodi wa ditaba tša ka ntlong. (Luka 12:42) Ka go re’alo mohlanka yo a botegago le wa temogo o neilwe boikarabelo bja go laola ba ntlo ya tumelo. Boikarabelo bjoo bo akaretša go okamela didirišwa ka moka, modiro wa boboledi, mananeo a dikopano tša tikologo le tša selete gotee le go tšweletšwa ga dikgatišo tše di theilwego Beibeleng tšeo di dirišwago bodireding bja tšhemo le thutong ya motho ka noši goba dibokeng tša phuthego. Ba ntlo ya gagwe ba ithekgile ka ditokišetšo tše ka moka tša moya tšeo di abjago ke sehlopha se sa mohlanka.
O BEWA NENG GORE A HLOKOMELE DILO TŠA MONG WA GAGWE KA MOKA?
15, 16. Jesu o bea neng mohlanka yo a botegago gore a hlokomele dilo tša gagwe ka moka?
15 Jesu o nea neng mohlanka yoo boikarabelo bja bobedi bja “gore a hlokomele dilo tša gagwe ka moka”? Jesu o itše: “Go thaba mohlanka yoo ge e ba Mong wa gagwe a fihla [phetolelo ya lentšu ka lentšu e re, “ge a tlile,” mongwalo wa ka tlase wa Reference Bible] a mo hwetša a dira bjalo. Ruri ke re go lena: O tla mmea gore a hlokomele dilo tša gagwe ka moka.” (Mat. 24:46, 47) Ela hloko gore Jesu o nea mohlanka boikarabelo bja bobedi ka morago ga ge a fihlile gomme a hweditše gore o be a “dira bjalo,” ke gore, a aba dijo tša moya ka potego. Ka gona o be a ka se mo nee dikabelo tšeo ka nako e tee. E le gore re kwešiše gore Jesu o bea bjang mohlanka gore a hlokomele dilo tša gagwe ka moka, le gore o dira seo neng, re swanetše go kwešiša dilo tše pedi tše latelago: nako yeo a fihlago ka yona le seo se akaretšwago ke dilo tša gagwe.
16 Jesu o fihla neng? Re hwetša karabo ya potšišo yeo go tšwa tabeng yeo e dikologilego ditemana tše. Gopola gore ge ditemana tša pele ga tšeo di bolela gore Jesu o “e tla,” polelwana yeo e šupa nakong ya ge a tlo ahlola batho le go phethagatša kahlolo yeo bofelong bja tshepedišo ye ya dilo. * (Mat. 24:30, 42, 44) Ka gona go “fihla,” goba ‘go tla’ ga Jesu moo go boletšwego seswantšhong sa mohlanka yo a botegago go direga masetlapelong a magolo.
17. Dilo tša Jesu di akaretša’ng?
17 ‘Dilo ka moka tša Jesu’ di akaretša’ng? Jesu ga se a bolela gore dilo tša gagwe “ka moka” ke tša mo lefaseng feela. Ge e le gabotse, Jesu o na le matla a magolo kudu legodimong. O itše: “Ke neilwe matla ka moka legodimong le lefaseng.” (Mat. 28:18; Baef. 1:20-23) Dilo tša gagwe ka moka gona bjale di akaretša Mmušo wa Mesia; mmušo woo e bile wa gagwe go tloga ka 1914 gomme o tlo buša go ona nakong e tlago a na le balatedi ba gagwe ba tloditšwego.—Kut. 11:15.
18. Ke ka baka la’ng Jesu a tla thabela go bea mohlanka gore a hlokomele dilo tša gagwe ka moka?
18 Re ka phetha ka go re’ng go tšwa go seo re boletšego ka sona? Ge Jesu a tliša kahlolo masetlapelong a magolo, o tla hwetša gore mohlanka yoo yo a botegago o be a abela ba ntlo ya gagwe dijo tša moya ka potego ka nako e swanetšego. Ke moka Jesu o tla thabela go mo nea boikarabelo bja bobedi, e lego bja gore a hlokomele dilo tša gagwe ka moka. Bao ba bopago mohlanka yo a botegago ba tla amogela boikarabelo bjo ge ba hwetša moputso wa bona wa legodimong, nakong ya ge ba eba babušigotee le Kriste.
19. Na mohlanka yo a botegago o tla hwetša moputso o mogolo legodimong go feta batlotšwa ba bangwe ka moka? Hlalosa.
19 Na mohlanka yo a botegago o tla hwetša moputso o mogolo legodimong go feta batlotšwa ba bangwe ka moka? Aowa. Moputso woo o holofetšwago sehlopha se senyenyane boemong bjo itšego o ka feleletša o thabelwa ke ba bangwe. Ka mohlala, ela hloko seo Jesu a se boditšego baapostola ba gagwe ba botegago ba 11 bošegong bjoo a hwilego ka bjona. (Bala Luka 22:28-30.) Jesu o holofeditše sehlopha seo se senyenyane sa banna gore se letetšwe ke moputso o kgahlišago ka baka la go botega ga sona. Se be se tlo ba le matla bogošing bja gagwe. Eupša nywaga ka morago, o ile a bontšha gore ditho ka moka tša ba 144 000 di be di tla dula didulong tša bogoši gomme tša ba le karolo pušong ya gagwe. (Kut. 1:1; 3:21) Ka mo go swanago, go etša ge go boletšwe go Mateo 24:47, o holofeditše gore palo e nyenyane ya banna—bana babo rena ba tloditšwego bao e lego karolo ya mohlanka yo a botegago—e tla bewa gore e hlokomele dilo tša gagwe ka moka. Ge e le gabotse, ditho ka moka tša ba 144 000 di tla ba le karolo pušong ya gagwe e kgolo ya legodimong.—Kut. 20:4, 6.
20. Ke ka baka la’ng Jesu a ile a bea mohlanka yo a botegago, gomme ke’ng seo o ikemišeditšego sona?
20 Jesu o diriša mohlanka yo a botegago le wa temogo a latela mokgwa woo a o thomilego lekgolong la pele la nywaga—go fepa ba bantši a diriša ba sego kae. Jesu o beile mohlanka yoo yo a botegago go kgonthišetša gore balatedi ba gagwe ba kgonthe—go sa šetšwe gore ke batlotšwa goba ke ba dinku tše dingwe—ba dula ba hwetša dijo tša moya ka nako e swanetšego mehleng ka moka ya bofelo. Anke re ikemišetšeng go bontšha gore re leboga seo ka gore re thekge ka potego bana babo rena ba tloditšwego bao ba bopago mohlanka yoo yo a botegago le wa temogo.—Baheb. 13:7, 17.
^ ser. 2 Serapa 2: Pejana ga mo, Jesu o ile a bolela seswantšho se se swanago gomme a bitša “mohlanka” yoo gore ke “molaki” gomme “ba ntlo ya gagwe” a re ke “sehlopha sa gagwe sa bahlanka.”—Luka 12:42-44.
^ ser. 6 Serapa 6: ‘Go tla’ ga Kriste (ka Segerika, er′kho·mai) go fapana le “go ba gona” ga gagwe (pa·rou·si′a). Go ba gona ga gagwe ka tsela e sa bonagalego go direga pele ga ge a etla go tlo ahlola.
^ ser. 12 Serapa 12: Bona sehlogo se se rego: “Tsebang Gore ke na le Lena Matšatši ka Moka,” go tšwa tokollong yona ye, go matlakala 10-12, dirapa 5-8.
^ ser. 16 Serapa 16: Bona sehlogo se se rego: “Re Botše Gore Dilo tše di tla Direga Neng?” go tšwa tokollong yona ye, go matlakala 7-8, dirapa 14-18.


c: text/html

text:
BOPHELO BJA BOKRISTE
Bophelo bjo bo Kgahlišago e le Ruri
Go na le dibaka tše dintši bakeng sa bafsa ka mokgatlong wa Jehofa. Bogela bidio ya Bophelo bjo bo Kgahlišago e le Ruri go bona kamoo Cameron a dirilego phetho e bohlale bofseng bja gagwe. Ke moka araba dipotšišo tša ka mo tlase. (Eya go jw.org/nso, o lebelele ka tlase ga DITHUTO TŠA BEIBELE > BAFSA.)
Ke’ng seo se bego se dula se le bohlokwa bophelong bja Cameron?
Ke neng le gona ke bjang a ilego a dira phetho ya go katološa bodiredi bja gagwe?
O ile a lokišetša bjang go hlankela moo go nyakegago bagoeledi ba oketšegilego nageng e nngwe?
Cameron o ile a lebeletšana le ditlhohlo dife ge a hlankela nageng ya kgole?
Ke ka baka la’ng go hlankela Jehofa lefelong goba tikologong yeo re sego ra hlankela go yona peleng go ka ba le mehola?
Cameron o ile a hwetša ditšhegofatšo dife?
Ke ka baka la’ng go hlankela Jehofa go lebiša bophelong bjo bokaone kudu?
Ke dibaka dife tše di oketšegilego tšeo di lego gona bakeng sa bafsa ka mokgatlong wa Jehofa?

robotstxt: allowed

filter: keep


text:
Ruta Bana ba Gago
Batho Bao ba Ngwadilego ka Jesu
NA O thabela ge re bala ka Jesu?— * Batho ba bangwe ba makatšwa ke go ithuta gore ga go na puku ya Beibele yeo e ngwadilwego ke Jesu. Lega go le bjalo, bangwadi ba seswai ba Beibele ba re botša ditaba tše dintši ka yena. Batho ba ka moka ba phetše mehleng ya Jesu gomme ba re botša seo a se rutilego. Na o ka re botša maina a ba seswai?— Go na le Mateo, Mareka, Luka le Johane. Ba bangwe ba bane ke Petro, Jakobo, Juda le Paulo. O tseba’ng ka bangwadi ba?—
A re thomeng ka go bolela ka bangwadi ba bararo bao ba bego ba le gare ga baapostola ba Jesu ba 12. Na o tseba maina a bona?— Ke Petro, Johane le Mateo. Petro o ngwaletše Bakriste-gotee mangwalo a mabedi. O ba boditše ka dilo tšeo a bego a tseba gore Jesu o di dirile le go di bolela. Bula 2 Petro 1:16-18, gomme o bale o kwe ge Petro a hlalosa kamoo a kwelego Jehofa Modimo a bolela a le legodimong le Jesu.—Mateo 17:5.
Moapostola Johane o ngwadile dipuku tše hlano tša Beibele. O be a dutše kgaufsi le Jesu selalelong sa mafelelo seo barutiwa ba se jelego le Mong wa bona. Johane le yena o be a na le Jesu ge A e-hwa. (Johane 13:23-26; 19:26) Johane o ngwadile e nngwe ya dipego tše nne tša Beibele tša mabapi le bophelo bja Jesu tšeo di bitšwago Diebangedi. Le gona, o ngwadile Kutollo yeo Jesu a mo neilego yona le mangwalo a mararo ka Beibeleng ao a bitšwago ka yena Johane. (Kutollo 1:1) Mongwadi wa boraro wa Beibele yo e bego e le moapostola wa Jesu ke Mateo. E be e kile ya ba molekgetho.
Bangwadi ba bangwe ba babedi ba Beibele ba be ba tseba Jesu ka tsela e kgethegilego. E be e le bana babo ka motswadi o tee, e lego bana ba Josefa le Maria. (Mateo 13:55) Mathomong, e be e se barutiwa ba Jesu. E bile ba be ba nagana gore o hlakane hlogo ka baka la go ruta ga gagwe ka mafolofolo. (Mareka 3:21) Bana babo ba e be e le bomang?— Yo mongwe ke Jakobo. O ngwadile puku ya Beibele ya Jakobo. Yo mongwe ke Judase, yo gape a bitšwago Juda. O ngwadile puku ya Beibele ya Juda.—Juda 1.
Ba bangwe ba babedi bao ba ngwadilego ka bophelo bja Jesu ke Mareka le Luka. Mmago Mareka, e lego Maria, o be a e-na le legae le legolo kua Jerusalema, moo Bakriste ba pele, go akaretša le moapostola Petro, ba bego ba bokana. (Ditiro 12:11, 12) Nywaga pejana, bošegong bja ge Jesu a be a keteka Paseka ya gagwe ya mafelelo le baapostola ba gagwe, Mareka a ka ba a ile a ba šala morago ge ba e-ya Getsemane. Ge Jesu a golegwa, madira a ile a swara Mareka, eupša o ile a tšhaba a hlobotše.—Mareka 14:51, 52.
Luka e be e le ngaka yeo e rutegilego yeo e ilego ya ba morutiwa ka morago ga ge Jesu a hwile. O ile a ithuta bophelo bja Jesu ka kelohloko gomme a ngwala pego e kwagalago le e nepagetšego ka bjona. Ka morago, Luka o ile a ba a sepela le moapostola Paulo gomme a ba a ngwala puku ya Beibele ya Ditiro.—Luka 1:1-3; Ditiro 1:1.
Paulo ke mongwadi wa seswai wa Beibele yo a ngwadilego ka Jesu. O rutilwe ke ramolao yo a tumilego Gamaliele. Ka ge a hlahlilwe le go rutwa ke Bafarisei, Paulo, yo ka nako yeo a bego a bitšwa Saulo, o be a hloile barutiwa ba Jesu gomme a tšea karolo ge ba bolawa. (Ditiro 7:58–8:3; 22:1-5; 26:4, 5) Na o tseba gore Paulo o tsebile bjang therešo ka Jesu?—
Go ba gona, Paulo o be a le tseleng ya go ya Damaseko go yo golega barutiwa ba Jesu ge kapejana a foufatšwa ke seetša se se phadimago sa go tšwa legodimong. O ile a kwa lentšu le botšiša gore: “Saulo, Saulo, o ntlhomaretše’ng?” Go be go bolela Jesu! O ile a botša Paulo gore a tsene Damaseko. Ke moka Jesu o ile a laela morutiwa Ananiase go yo boledišana le Paulo gomme Paulo o ile a fetoga morutiwa wa Jesu. (Ditiro 9:1-18) Paulo o ngwadile dipuku tše 14 tša Beibele, go thoma ka Baroma go fihla ka Baheberu.
Na o šetše o thomile go bala dipuku tša Beibele mabapi le Jesu goba gore motho yo mongwe a go balele tšona?— E nngwe ya dilo tše kaone tše o ka di dirago bophelong bja gago ke go thoma gona bjale ge o sa le yo monyenyane go ithuta seo Beibele e se bolelago ka Jesu.
^ ser. 3 Ge e ba o bala le ngwana, thaladi ke ya go go gopotša gore o khutše gomme o kgothaletše ngwana go ntšha sa mafahleng.


text:
MOROKAMI (KGATIŠO E ITHUTWAGO) DECEMBER 2015
Tokollo ye e na le dihlogo tše ithutwago tšeo di tlago go ahlaahlwa ka February 1 go fihla ka 28, 2016.
Jehofa, Modimo yo a Boledišanago le Batho
Taba ya gore Modimo o dirišitše maleme a batho go boledišana le bona e re ruta thuto ya bohlokwa kudu.
Phetolelo e Phelago ya Lentšu la Modimo
Komiti ya Phetolelo ya Lefase le Lefsa e thušitšwe ke melao e meraro ya motheo go fetolela Beibele.
Bontšha Gore o Leboga Moya wa Jehofa wa go fa
Beibele e bontšha maikemišetšo a mabotse le a fošagetšego a go neela ka nako ya rena, matla le dilo tša rena.
Diriša Matla a Leleme la Gago Gabotse
Mohlala wa Jesu o ka re thuša bjang go tseba nako ya maleba ya go bolela, seo re swanetšego go se bolela le kamoo re swanetšego go bolela ka gona?
Jehofa o tla go Thekga
Re swanetše go lebelela go babja bjang, gona re swanetše go dira’ng ge re babja?
Ga Bjale ke na le Khutšo le Modimo le Mma
Ge Michiyo Kumagai a be a tlogela go rapela badimo, yena le mmagwe ba ile ba se sa kwana. Michiyo o ile a dira’ng gore a boele a be le khutšo le mmagwe?


text:
INDONESIA
Baromiwa Bao ba Tšwago Sekolong sa Gilead ba a Fihla
Ka July 1951, phuthego e nyenyane ya kua Jakarta e ile ya bokana gotee go amogela Peter Vanderhaegen, e lego moromiwa wa mathomo yo a tšwago Gilead yo a ilego a romelwa Indonesia. Ge ngwaga woo o fela, baromiwa ba bangwe ba 13 ba be ba šetše ba fihlile moo ba etšwa Australia, Jeremane le Netherlands, gomme seo sa dira gore palo ya bagoeledi nageng yeo e oketšege gabedi.
Fredrika Renskers e lego moromiwa wa Modutch o gopola ka gore: “Ke be ke ipona ke eya ka ntlo le ntlo ke bolela le batho ke diriša matsogo. Eupša ka ge batho ba bantši kudu ba be ba bolela Sedutch, mathomong ke be ke fetša nako e ntši ke bolela ditaba tše dibotse ke diriša sona.” Ronald Jacka, yo a tšwago Australia, o itše: “Ba bangwe ba rena re be re diriša karata ya go nea bohlatse yeo e bego e na le molaetša o mokopana ka Seindonesia. Ke be ke lebelela karata yeo pele ke kokota mojakong o mongwe le o mongwe gomme ke leka go bolela mantšu ao ka hlogo.”
Ka ge baromiwa ba be ba eteletše pele modirong wa go bolela ditaba tše dibotse ka mafolofolo, palo ya bagoeledi e ile ya gola ka lebelo go tloga go ba 34 go ya go ba 91 ka ngwaga o tee feela. Ka September 1, 1951, go ile gwa hlongwa ofisi ya lekala ya Mokgatlo wa Watch Tower ntlong ya André Elias kua Bogareng bja Jakarta. Ronald Jacka o ile a kgethwa go ba mohlanka wa lekala.
Modiro wa go Bolela Ditaba tše Dibotse o Thongwa Ditikologong tše Dingwe
Ka November 1951, Peter Vanderhaegen o ile a abelwa Manado, ka Leboa la Sulawesi, moo Theo Ratu le mosadi wa gagwe ba bego ba šetše ba thomile sehlopha se senyenyane gona. Batho ba bantši ba moo ba be ba ipolela gore ke Bakriste gomme ba hlompha Lentšu la Modimo kudu. Batho ba bantši ba ile ba amogela Dihlatse magaeng a bona gomme ba di kgopela gore di hlalose dithuto tša Beibele. Gantši di be di thoma poledišano le sehlopha sa batho ba lesome. Eupša ka morago ga metsotso e 15, o be o tla hwetša batho ba e ka bago ba 50 ba theeditše. Pele iri e ka fela, re be re tloga re yo dula ka pele ga ntlo gomme go etla batho ba go fihla go ba 200.
Mathomong a ngwaga wa 1952, Albert le Jean Maltby ba ile ba hloma legae la baromiwa kua Surabaya, ka Bohlabela bja Java, e lego toropo ya bobedi ka bogolo kua Indonesia. Ge ba le moo, dikgaetšedi tše dingwe tše tshelelago tša baromiwa di ile tša tla go tlo dula le bona, e lego Gertrud Ott, Fredrika Renskers, Susie le Marian Stoove, Eveline Platte le Mimi Harp. Fredrika Renskers o re: “Badudi ba bantši ba moo e be e le Mamoseleme ao a sego a tsema medu ditumelong tša ona gomme a be a na le bogwera. Go be go bonagala eka batho ba bantši ba letetše therešo, ka gona go be go le bonolo go thoma dithuto tša Beibele. Pele mengwaga e meraro e ka fela, Phuthego ya Surabaya e be e na le bagoeledi ba 75.”
Mo e ka bago ka yona nako yeo, Azis e lego monna wa Momoseleme yo a tšwago Padang, ka Bodikela bja Sumatra, o ile a ngwalela ofising ya lekala a kgopela gore a thušwe moyeng. Azis o be a kile a ithuta Beibele le babulamadibogo bao ba tšwago Australia ka bo-1930 eupša ba timelelana nakong ya ge naga e be e bušwa ke Majapane. Ke moka o ile a hwetša pukwana yeo e bego e gatišitšwe ke Dihlatse tša Jehofa. O ile a ngwala gore: “Ge ke be ke bona aterese ya Jakarta pukwaneng yeo, ke ile ka thabela gore ke tlo ithuta Beibele gape!” Kapejana ofisi ya lekala e ile ya romela molebeledi wa tikologo e lego Frans van Vliet gore a ye Padang. O ile a hwetša gore Azis o be a boletše le moagišani wa gagwe, e lego Nazar Ris, yo a bego a nyoretšwe go kwa therešo gomme a šoma mmušong. Banna ba ka bobedi le malapa a bona ba ile ba amogela therešo. Ngwanabo rena Azis o ile a ba mogolo yo a botegago. Nazar Ris o ile a ba mmulamadibogo yo a kgethegilego, gomme lehono ba bantši ba bana ba gagwe ke Dihlatse tše mafolofolo.
Gateetee ka morago ga moo, Frans van Vliet o ile a etela ngwanabo rena yo a bego a fodile moyeng wa Modutch yo a bego a aga lefsa lefelo la go hlwekiša oli leo le bego le senyegile nakong ya ntwa kua Balikpapan, ka Bohlabela bja Kalimantan. Frans o ile a ya le ngwanabo rena yoo tšhemong gomme a mo kgothaletša gore a ithute le batho ba mmalwa bao ba thabelago. Pele ga ge ngwanabo rena yoo a ka boela Netherlands, o be a šetše a thomile sehlopha se senyenyane kua Balikpapan.
Ka morago, kgaetšedi yo a bego a sa tšwa go kolobetšwa e lego Titi Koetin, o ile a hudugela Banjarmasin, ka Borwa bja Kalimantan. Titi o ile a botša ba leloko la gabo ba morafo wa Madayak ditaba tše dibotse, gomme a thuša ba bantši ba bona go ithuta therešo. Ba bangwe ba batho bao ba bego ba sa tšwa go thoma go kopanela ba ile ba boela metseng ya gabo bona ka garegare ga Kalimantan gomme ba thoma dihlopha tšeo di ilego tša gola ya ba diphuthego tše di tiilego.
Go Tšweletša Dikgatišo tša Seindonesia
Ge modiro wa go bolela ditaba tše dibotse o dutše o phatlalala ka lebelo, bana babo rena ba be ba hloka dikgatišo tše oketšegilego tša Seindonesia. Ka 1951, puku ya “Let God Be True” e ile ya fetolelwa ka Seindonesia, eupša mmušo o ile wa fetoša mongwalelo wa Seindonesia, gomme gwa nyakega gore ofisi ya lekala e kaonefatše puku yeo. * Ge mafelelong puku yeo e lokolotšwe, e ile ya dira gore batho ba bantši bao ba balago Seindonesia ba thabele go ithuta Beibele.
Ka 1953, ofisi ya lekala e ile ya gatiša dikopi tše 250 tša Morokami ka Seindonesia—e lego kgatišo ya mathomo ya Seindonesia yeo e ilego ya gatišwa ka morago ga mengwaga e 12. Makasine wo wa matlakala a 12 wo o bego o gatišitšwe ka motšhene wa mimeograph, mathomong o be o na le dihlogo tše ithutwago feela. Ka morago ga mengwaga e meraro, o ile wa oketšwa gore o be le matlakala a 16, gomme feme ya batho ba lefase e be e gatiša dikopi tše 10 000 ka kgwedi.
Tokollo ya kgwedi le kgwedi ya Phafoga! e ile ya thoma go gatišwa ka 1957 ka Seindonesia. Kapejana go ile gwa gatišwa dikopi tše 10 000. Ka ge nageng ka moka go ile gwa ba le bothata bja go hlokega ga pampiri, bana babo rena ba ile ba swanelwa ke go dira kgopelo ya laesense ya pampiri. Mohlankedi wa mmušo yo a ilego a swaragana le kgopelo ya bona o ile a ba botša gore: “Ke bona makasine wa Menara Pengawal (Morokami) e le o mongwe wa dimakasine tša maemo a godimo kudu mo Indonesia gomme ke thabela go le thuša ka laesense ya pampiri bakeng sa makasine wa lena o mofsa.”
^ ser. 1 Mongwalelo wa Seindonesia o ile wa fetošwa gabedi ga e sa le go tloga ka 1945, kudukudu e le go tloša mongwalelo wo o bego o dirišwa kgale wa Sedutch.


text:
KGAOLO 137
Batho ba Makgolo ba Mmona Pele ga Pentekoste
MATEO 28:16-20 LUKA 24:50-52 DITIRO 1:1-12; 2:1-4
JESU O IPONAGATŠA GO BA BANTŠI
O ROTOGELA LEGODIMONG
JESU O TŠHOLLELA MOYA O MOKGETHWA GODIMO GA BARUTIWA BA 120
Ka morago ga ge Jesu a tsošitšwe bahung, o rulaganya gore barutiwa ba gagwe ba 11 ba kopane le yena thabeng yeo e lego Galilea. Barutiwa ba bangwe le bona ba gona moo, mo e ka bago ba 500 ba bona, bao ba bangwe ba bona ba thomilego ba belaela. (Mateo 28:17; 1 Bakorinthe 15:6) Eupša bjale seo Jesu a se bolelago se thuša go kgodiša yo mongwe le yo mongwe wa bona gore ruri yena Jesu o a phela.
Jesu o hlalosa gore Modimo o mo neile matla ka moka legodimong le lefaseng. Jesu o ba kgothaletša ka gore: “Ka gona, eyang le dire batho ba ditšhaba ka moka barutiwa, le ba kolobetša leineng la Tate le la Morwa le la moya o mokgethwa, le ba ruta go boloka dilo tšohle tšeo ke le laetšego tšona.” (Mateo 28:18-20) Ee, ga se feela gore Jesu o a phela eupša o sa dutše a nyaka ditaba tše dibotse di bolelwa.
Balatedi ka moka ba Jesu—banna, basadi le bana—ba amogela thomo yona ye ya go dira barutiwa. Baganetši ba ka leka go ba thibela go bolela le go ruta, fela Jesu o ba kgonthišetša ka gore: “Ke neilwe matla ka moka legodimong le lefaseng.” Seo se bolela’ng go balatedi ba gagwe? O ba botša a re: “Tsebang gore ke na le lena matšatši ka moka go fihla bofelong bja tshepedišo ya dilo.” Jesu ga a bolele gore bohle bao ba bolelago ditaba tše dibotse ba tla kgona go dira mehlolo. Lega go le bjalo, ba tla thekgwa ke moya o mokgethwa.
Jesu o iponagatša go barutiwa ba gagwe “matšatši ka moka a masomenne” ka morago ga gore a tsošwe bahung. O ikapeša mebele e fapafapanego ya nama gomme a iponagatša “go bona a phela ka bohlatse bjo bontši bjo bo kgodišago,” a ba laela “mabapi le mmušo wa Modimo.”—Ditiro 1:3; 1 Bakorinthe 15:7.
Go bonagala ge baapostola ba sa le Galilea, Jesu a ba laela gore ba boele Jerusalema. Ge a kopana le bona motseng o re: “Le se ke la tloga Jerusalema eupša dulang le letetše seo Tate a se holofeditšego, seo le se kwelego go nna; gobane ruri Johane o kolobeditše ka meetse eupša lena le tla kolobetšwa ka moya o mokgethwa matšatši a sego kae ka morago ga se.”—Ditiro 1:4, 5.
Ka morago Jesu o kopana gape le baapostola ba gagwe. O ba eta pele “go fihla Bethania,” yeo e lego thitong ya ka bohlabela ya Thaba ya Mehlware. (Luka 24:50) Go sa šetšwe dilo ka moka tšeo Jesu a ba boditšego tšona mabapi le go tloga ga gagwe, ba sa dumela gore ka tsela e itšego Mmušo wa gagwe o tla ba lefaseng.—Luka 22:16, 18, 30; Johane 14:2, 3.
Baapostola ba botšiša Jesu ba re: “Morena, na o tsošološa mmušo wa Isiraele mo nakong ye?” O ba araba ka tsela e bonolo o re: “Ga se taba ya lena go tseba dinako goba mehla yeo Tate a e laolago.” Ke moka, a gatelela gape modiro woo ba swanetšego go o dira, o re: “Le tla amogela matla ge moya o mokgethwa o fihla godimo ga lena gomme le tla ba dihlatse tša ka Jerusalema, Judea ka moka le Samaria le go fihla karolong ya kgole ya lefase.”—Ditiro 1:6-8.
Baapostola ba na le Jesu yo a tsošitšwego bahung Thabeng ya Mehlware ge a thoma go rotogela legodimong. Go se go ye kae o širwa ke leru ba se sa mmona. Ka morago ga ge a tsošitšwe bahung, Jesu o be a ile a ikapeša mebele ya nama. Eupša bjale Jesu o apola mmele woo a o dirišitšego lebakeng le, gomme o rotogela legodimong e le sebopiwa sa moya. (1 Bakorinthe 15:44, 50; 1 Petro 3:18) Ge baapostola ba botegago ba sa dutše ba mo lebeletše, “banna ba babedi bao ba aperego diaparo tše tšhweu” ba tšwelela kgauswi le bona. Ba ke barongwa bao ba ikapešitšego mebele ya nama, bao ba botšišago gore: “Banna ba Galilea, le re’ng le eme le lebeletše godimo? Jesu yo yo a tšerwego go lena a išwa godimo o tla tla ka mokgwa o swanago le woo le mmonego a rotogela godimo ka wona.”—Ditiro 1:10, 11.
Jesu o tlogile lefaseng ntle le go bonwa ke batho bohle; o bonwe ke baapostola ba gagwe ba botegago feela. O tla boa “ka mokgwa o swanago”—ntle le go bonwa ke batho bohle, e le feela balatedi ba gagwe ba botegago bao ba lemogago go ba gona gagwe a le matleng a Mmušo.
Baapostola ba boela Jerusalema. Matšatšing ao a latelago, ba bokana le barutiwa ba bangwe, go akaretša le “Maria mmago Jesu le bana babo.” (Ditiro 1:14) Sehlopha se se phegelela thapelong. Taba e nngwe yeo e rapelelwago ke ya go kgetha morutiwa yo a tlago go tšeela Judase Isikariote legato gomme ka go re’alo palo ya baapostola e boele go ba 12. (Mateo 19:28) Ba nyaka morutiwa yo a ilego a bona mediro ya Jesu le go tsošwa ga gagwe bahung. La mafelelo ge go bolelwa ka matengwa ka Beibeleng, ke ge a lahlelwa bakeng sa gore go lemogwe gore thato ya Modimo ke efe. (Psalme 109:8; Diema 16:33) Mathiase, yo a ka bago e be e le yo mongwe wa ba 70 ba bao Jesu a ba romilego, o a kgethwa gomme o “balwa gotee le baapostola ba lesometee.”—Ditiro 1:26.
Matšatši a lesome ka morago ga ge Jesu a rotogetše legodimong, Monyanya wa Sejuda wa Pentekoste ya 33 C.E. o a ketekwa. Mo e ka bago barutiwa ba 120 ba bokane phapošing ya ka godimo Jerusalema. Gateetee, lešata le bjalo ka ledimo le matla la tlala ntlo ka moka. Ba bona dikgabo tša mollo tše e kego ke maleme, e tee e dula godimo ga yo mongwe le mongwe yoo a lego moo. Barutiwa ka moka ba thoma go bolela ka maleme a fapafapanego. Se ke go tšhollwa ga moya o mokgethwa woo Jesu a bego a o holofeditše!—Johane 14:26.


text:
MOROKAMI (KGATIŠO E ITHUTWAGO) DECEMBER 2012
Kgatišo ye e ahlaahla seo se bolelwago ke go atlega e le ka kgonthe bophelong. Le gona ithute kamoo Dihlatse tša Jehofa di kopanego ka gona borwarreng bja ditšhabatšhaba.
Hlokomelang go Dirišwa ga Beibele ka Tsela ya Tumelakhwele
Ba bangwe ba dumela gore Beibele e na le matla a go dira maleatlana. Wena o nagana eng? Dithuto tša Beibele di ka go hola bjang ka botlalo?
Hwetša Katlego ya Kgonthe Bophelong
Go atlega bophelong go bolela eng? Ela hloko mohlala wa Kgoši Solomone le moapostola Paulo.
O Molaki yo a Botegago!
Bohle bao ba hlankelago Modimo ke balaki. Ke melao efe e meraro ya motheo yeo e ka re thušago go phethagatša boikarabelo bjo?
Dipotšišo tše Tšwago go Babadi
Pono ya Bakriste ke efe ka go bolokwa ga mae a nontšhitšwego? Barutwana ba Beibele ba ka swanelegela go kolobetšwa bjang ge e ba ba se ba nyalana ka molao?
Na o a Gopola?
Na o badile ditokollo tša morago bjale tša Morokami? Bona ge e ba o sa gopola.
Go Kgomarela Boemo bja Rena re le “Badudi ba Nakwana”
Go bolela eng go ba “badudi ba nakwana” tshepedišong ye? Ke eng seo se letetšwego go Bakriste ka moka ba therešo?
“Badudi ba Nakwana” ba Kopane Boteeng Borapeding bja Therešo
Ke ka tsela efe Dihlatse tša Jehofa di bolelago ditaba tše dibotse ba le gotee e le karolo ya borwarre bja ditšhatšhaba?
Morokami wa Seisemane se se Nolofaditšwego—Ke ka Baka la Eng o Ile wa Thongwa?
Bala kamoo bagolo le bana ba holwago ke kgatišo ye ya Morokami.
Tlhatlamano ya Dihlogo tša Morokami tša 2012
Tlhatlamano ya dihlogo ka moka tšeo di tšweletšego ka go Morokami wa 2012 tšeo di beilwego ka tatelano.


text:
PHAFOGA! NO. 1 2016
O ka Thaba le ge o na le Mathata!
Go lebelela dilo ka tsela e botse go ka go thuša go feta kamoo o lemogago ka gona.
O ka Thaba le ge o na le Mathata!
Na bohlale bja Beibele bo ka go thuša gore o thabe kutšwanyana?
Ke Eng Seo o se Tsebago ka Dihlatse tša Jehofa?
Itlhahlobe ka dipotšišo tše seswai.
Kamoo o ka Dirago Bagwera ba Kgonthe
Dikeletšo tše nne tša go go thuša gore o be le segwera sa go tia.
Go Etela Liechtenstein
Ke’ng seo se dirago gore ngwaga ka moka batho ba etele naga ye yeo e se nago badudi ba bantši?
Legodimo
Na batho ka moka ba lokilego ba ya legodimo ge ba ehwa?
Bokgoni bja Cuttlefish bja go Fetoša Mmala
Baentšeneare ba leka go ekiša bokgoni bjo ka go hlama diaparo tšeo di tlago go fetoša mmala ka ponyo-ya-leihlo.
Dihlogo tše Dingwe tša Inthaneteng
Go Direga’ng ge o Ehwa?
Na bahu ba tseba seo se diregago?
Bafsa ba Bolela ka Tšhelete
Hwetša ditemošo mabapi le go boloka, go diriša le go lebelela tšhelete ka tsela e swanetšego.


text:
Beibele e Re’ng ka go Tšhelwa Madi?
Karabo ya Beibele
Beibele e re laela gore re se je madi. Ka gona ga se ra swanela go amogela madi goba dikarolwana tša wona tše dikgolo tša mohuta le ge e le ofe, e ka ba dijong goba ka tšhelo ya madi. Ela hloko mangwalo a latelago:
Genesi 9:4. Ka morago ga Meetsefula Modimo o ile a dumelela Noa le lapa la gagwe gore ba ka ja nama ya phoofolo eupša a ba laela gore ba se je madi a yona. Modimo o boditše Noa gore: “
Feela le se ke la ja nama yeo e nago le moya wa yona, e lego madi a yona.” Taelo ye e šoma go batho ka moka go tloga ka nako yeo ka gobane ka moka ga rena re ditlogolo tša Noa.
Lefitiko 17:14. “
Le se ke la ja madi a sephedi sa mohuta le ge e le ofe ka gobane bophelo bja sephedi sa mohuta o mongwe le o mongwe bo mading a sona. Mang le mang yo a a jago a bolawe.” Modimo o be a lebelela moya goba bophelo bo le mading e bile e le bja gagwe. Le ge molao wo o be o neilwe setšhaba sa Isiraele feela, o re bontšha kamoo Modimo a bego a tšeela godimo molao wa go se je madi.
Ditiro 15:20. ‘
Le ile madi.’ Modimo o neile Bakriste molao o swanago le woo a o neilego Noa. Histori e bontšha gore Bakriste ba lekgolong la pele la nywaga ba ile ba gana go ja madi goba gaešita le go a diriša ditabeng tša kalafo.
Ke ka baka la’ng Modimo a re laela gore re ile madi?
Go na le mabaka a kwagalago a tša kalafo ao a dirago gore re pheme go tšhelwa madi. Lega go le bjalo, se bohlokwa le go feta seo se dirago gore Modimo a re laele gore re ile madi ke ka gobane a emela selo se sekgethwa go yena.—Lefitiko 17:11; Bakolose 1:20.
Ithute ka mo go oketšegilego
Ke ka Baka La’ng Dihlatse tša Jehofa di sa Dumele go Tšhelwa Madi?
Go na le dikgopolo tše dintši tše di fošagetšego mabapi le Dihlatse tša Jehofa le go tšhelwa madi. Ithute therešo ka seo re se dumelago tabeng ye.


text:
Dipotšišo tše Tšwago go Babadi
Nakong e fetilego, gantši dikgatišo tša rena di be di bolela ka dilo tšeo e lego diswantšhetšo le phethagalo ya tšona goba dilo tša kgonthe. Eupša nywageng ya morago bjale seo se dirwa ka sewelo. Ka baka la’ng?
Morokami wa September 15, 1950, o ile wa hlalosa seo se bolelwago ke lentšu “seswantšhetšo” le polelwana “selo sa kgonthe.” O ile wa hlalosa gore seswantšhetšo ke motho, tiragalo goba selo se itšego seo se swantšhetšago motho yo a itšego goba selo se segolwanyana seo se sa tlago go direga. Selo sa kgonthe ke motho, tiragalo goba selo se itšego seo se emelago seswantšhetšo. Seswantšhetšo se be se bitšwa gape gore ke moriti, gomme selo sa kgonthe se bitšwa phethagalo.
Nakong e fetilego, dikgatišo tša rena di boletše gore banna le basadi ba botegago ba bjalo ka Debora, Elihu, Jefeta, Jobo, Rahaba, Rebeka le ba bangwe ba bantši ba be ba swantšhetša batlotšwa goba “lešaba le legolo.” (Kutollo 7:9) Ka mohlala, re boletše gore Jefeta, Jobo le Rebeka ba swantšhetša batlotšwa gomme ra re Debora le Rahaba ba swantšhetša lešaba le legolo. Eupša nywageng ya morago bjale ga se ra dira dipapišo tša mohuta woo. Ka baka la’ng?
Ke therešo gore Mangwalo a ruta gore batho ba itšego ba ka Beibeleng ba swantšhetša motho yo a itšego goba selo se itšego se segolwanyana seo se bego se sa tlo direga. Ka mohlala, go Bagalatia 4:21-31, moapostola Paulo o bolela ka “tiragalo ya tshwantšhetšo” ya mabapi le basadi ba babedi. Mosadi wa mathomo ke Hagara, yoo e bego e le lekgoba la Aborahama la mosadi. Paulo o hlalosa gore Hagara o swantšhetša setšhaba sa Isiraele, seo se bego se le kgweranong le Jehofa ka tlase ga Molao wa Moshe. Mosadi wa bobedi ke “mosadi yo a lokologilego,” e lego Sara mosadi wa Aborahama. Sara o be a swantšhetša mosadi wa Modimo, e lego karolo ya legodimong ya mokgatlo wa Modimo. Le gona Paulo o boletše dilo tše dintši tšeo Melekitsedeke, yo e bego e le kgoši e bile e le moperisita, a bego a swana ka tšona le Jesu. (Baheberu 6:20; 7:1-3) Go oketša moo, Paulo o boletše ka moporofeta Jesaya le barwa ba gagwe gomme a ba bapetša le Jesu le Bakriste ba tloditšwego. (Baheberu 2:13, 14) Jehofa o ile a budulela Paulo gore a ngwale dipapišo tše, ka gona re ka kgodišega gore diswantšhetšo tšeo le phethagalo ya tšona di nepagetše.
Lega go le bjalo, gaešita le ge Beibele e bontšha gore motho a ka swantšhetša selo se itšego, ga se ra swanela go nagana gore selo se sengwe le se sengwe goba tiragalo e nngwe le e nngwe bophelong bja motho yoo e swantšhetša selo se itšego se segolwanyana seo se sa tlago go direga. Ka mohlala, Paulo o hlalosa gore Melekitsedeke o swantšhetša Jesu. Eupša Paulo ga a bolele selo ka seo se ilego sa direga ge Melekitsedeke a be a tlišetša Aborahama senkgwa le beine ka morago ga gore a fenye dikgoši tše nne. Ka gona ga go na lebaka la Mangwalo la gore re nyakišiše tlhaloso e utegilego ya seo se swantšhetšwago ke tiragalo yeo.—Genesi 14:1, 18.
Nywaga e makgolo ka morago ga lehu la Kriste bangwadi ba bangwe ba ile ba dira phošo e kgolo kudu. Ba ile ba dira gore mo e ka bago pego e nngwe le e nngwe ya ka Beibeleng e be le seo e se swantšhetšago. The International Standard Bible Encyclopaedia e hlalosa dithuto tša Origen, Ambrose le Jerome, ka gore: “Ba ile ba tsoma diswantšhetšo tiragalong e nngwe le e nngwe, gaešita le dilong tše dinyenyane tšeo di begilwego ka Mangwalong—gomme ba ba di hwetša. Ba be ba nagana gore gaešita le dilo tše dinyenyane tšeo di tlwaelegilego di utile ditherešo [tše di fihlegilego] kudu . . . , e bile ba be ba nagana gore gaešita le palo ya dihlapi tšeo barutiwa [ba Jesu] ba ilego ba di swara bošegong bjoo Mophološi wa bona yo a tsošitšwego a iponagaditšego go bona e na le seo e se swantšhetšago—gomme ba bangwe ba lekile ka gohle go hwetša tlhaloso ya palo ya dihlapi tšeo, e lego tše 153!”
Mongwadi yo mongwe e lego Augustine wa kua Hippo, o hlalositše gore pego ya Beibele yeo go yona Jesu a ilego a fepa banna ba 5 000 ka dinkgwa tše hlano tša garase le dihlapi tše pedi di na le seo di se swantšhetšago. O itše dinkgwa tše hlano tša garase di be di swantšhetša dipuku tša mathomo tše hlano tša Beibele. Le gona ka ge garase e be e lebelelwa e phalwa ke korong, seo se be se bolela gore “Testamente ya Kgale” e phalwa ke “Testamente e Mpsha.” E bile o hlalositše gore dihlapi tšeo tše pedi di be di swantšhetša kgoši le moperisita. Seithuti se sengwe sa Beibele se hlalositše gore go reka ga Jakobo tshwanelo ya bogolo go Esau ka dinawa tše khwibidu go swantšhetša go reka ga Jesu kholofelo ya batho ya go phela legodimong ka madi a gagwe a mahwibidu!
Ge e ba o hwetša go le thata gore o kgolwe ditlhaloso tše, go ra gore o šetše o bona mo bothata bo lego gona. Ga go kgonege gore batho ba tsebe dipego tša ka Beibeleng tšeo di swantšhetšago dilo tše itšego tše kgolwanyana goba tšeo di sa swantšhetšego selo. Ka baka leo, ke’ng seo re swanetšego go se dira? Ge Mangwalo a re botša gore motho yo a itšego, tiragalo goba selotsoko se swantšhetša selo se itšego seo se sa tlago go direga, re amogela tlhaloso yeo. Eupša ga se ra swanela go inaganela seo se swantšhetšwago ke pego e itšego ya ka Beibeleng ge go se na lebaka la Mangwalo la go dira bjalo.
Ka gona re ka holwa bjang ke ditaba tše dinyenyane le ditiragalo tšeo re di balago ka Beibeleng? Moapostola Paulo o ngwadile gore: “Dilo tšohle tšeo di ilego tša ngwalwa e sa le pele di ile tša ngwalelwa go re ruta, gore ka kgotlelelo ya rena le ka khomotšo e tšwago Mangwalong re be le kholofelo.” (Baroma 15:4) Paulo o be a ngwalela Bakriste ba tloditšwego ba lekgolong la pele la nywaga, a ba botša kamoo ba ka holwago ke dipego tša Beibele. Lega go le bjalo, go tloga ka yona nako yeo, Bakriste ka moka, go akaretša le “dinku tše dingwe,” ba hotšwe ke dithuto tšeo di lego ka Mangwalong.—Johane 10:16; 2 Timotheo 3:1.
Ka go re’alo, dipego tše dintši tša ka Beibeleng ga di hole batlotšwa feela, “dinku tše dingwe,” goba Bakriste bao ba phelago nakong e itšego. Go e na le moo, dipego tše dintši tša ka Beibeleng di hotše bahlanka ka moka ba Modimo, ba nakong e fetilego le ba mehleng yeno. Ka mohlala, tlaišego ya Jobo ga e swantšhetše feela tlaišego yeo e ilego ya wela batlotšwa nakong ya Ntwa ya Pele ya Lefase. Batho ba bantši ba Modimo, banna le basadi, batlotšwa le “dinku tše dingwe,” ba tlaišega go swana le Jobo e bile ba holwa ke go ithuta pego yeo. Ba “bone pheletšo yeo Jehofa a e neilego, gore Jehofa o na le lerato le legolo e bile ke yo a gaugelago.”—Jakobo 5:11.
Diphuthegong tša gabo rena lehono, go na le basadi ba godilego bao ba botegago go swana le Debora, gotee le bagolo ba bafsa bao ba lego bohlale go swana le Elihu. Le gona go na le babulamadibogo ba mafolofolo le bao ba nago le sebete go swana le Jefeta, gotee le banna le basadi ba botegago bao ba sa felego pelo go swana le Jobo. Ruri re leboga gore Jehofa o kgonthišeditše gore “dilo tšohle tšeo di ilego tša ngwalwa e sa le pele” di a hwetšagala lehono, e le gore “ka khomotšo e tšwago Mangwalong re be le kholofelo”!
Ka gona ka baka la mabaka a, ga re leke go inaganela seo se swantšhetšwago ke pego e nngwe le e nngwe ya ka Beibeleng goba phethagalo ya sona ya nakong e tlago. Go e na le moo, gona bjale dikgatišo tša rena di bolela kudu ka dithuto tša bohlokwa tšeo re ithutago tšona ka Mangwalong.


text:
MOLAWANA WA MAITSHWARO LE LENGWALO LA TUMELELO YA DITIRELO
MWEB e ikamanya le Molawana wo wa Maitshwaro woo o kgethago maemo a motheo a maitshwaro ao MWEB e phegellago go a latela go gorošeng ditirelo ka baikamanyi ba yona.
MWEB e kgobokantše Molawana wo wa Maitshwaro go ya ka ditlhahlo le maemo a motheo a Melao ya baikamanyi yeo e kgethilwego ke Bolaodi bjo bo Ikemego bja Dikgokaganyo bja Afrika Borwa (“Bolaodi”) ka mo gare ga Tsebišo ya 1740 ya 2007 yeo e gatišitšwego ka gare ga Kuranta ya Mmušo ya bo 30553 ya di 7 Desemere 2007 le Tsebišo ya 272 ya 2008 yeo e gatišitšwego ka gare ga Kuranta ya Mmušo ya bo 30792 ya di 25 Fepereware 2008, ka go latelana.
1. Boitlamo bja Bohlokwa
MWEB e:-
1.1 tla dira ka mokgwa wo o swanetšego, go nyakegago gape wa maikarabelo go dikamano ka mokatša yona le baikamanyi le bao ba ratago go ba badiriši ba yona;
1.2 tla netefatša gore ditirelo ka moka le ditšweletšwa di kgotsofatša dihlathollelo tšeo di lego ka gare ga dilaesense tša MWEB gape le go Melao ka moka le melawana ya go elana le seo;
1.3 ka se kgetholle ka mo go sego gwa swanela kgahlanong le go ba magareng ga baikamanyi ba yona le bao ba ratago go ba baikamanyi go ya ka mmala, bong, mengwaga, bodumedi, tumelo, bogolofadi, tlhago ya setšo goba moo motho a ikgethelago bong;
1.4 tla bontšha hlompho ye kgolo le hlokomelo ge go šomišanwa le badiriši ba yona;
1.5 tla fa baikamanyi ba yona le bao e tla bago badiriši tshedimošo mabapi le ditirelo le theko ya tšona;
1.6 tla kgopelwa go fa baikamanyi ba yona le bao e tla bago baikamanyi tlhahlo mabapi le dinyakwa tša bareki ba yona ka nako ya kgopelo;
1.7 tla lota tshedimošo ka ga dintlha tša bona tša sephiri; le
1.8 go eletša baikamanyi go fetišetša sello go Bolaodi, moo MWEB e šitilwego go rarolla sello go fihlelela kgotsofalo ya modiriši.
2. Ditokelo tša moreki
Ditokelo tša gago go ya ka ditirelo tše MWEB e fanago ka tšona di akaretša (ntle le tšhitišo) tokelo ya go:
2.1 fiwa tirelo yeo e nyakegago ntle le kgethollo yeo e sego ya maleba;
2.2 kgetha mogorošatirelo wa kgetho ya gago;
2.3 amogela khophi ya Molawana wo wa Maitshwaro le Lengwalo la tumelelo ya Ditirelo ka Sekgowa gape le ka e 1 (tee) ya dipolelo tša semolao go ya ka ge e kgethilwe ke MWEB;
2.4 direkhoto tša phihlelelo le nyakišišo gammogo le tshedimošo yeo e swerwego ke MWEB;
2.5 tšhireletšo ya dintlha tša motho, tšeo di akaretšago tokelo ya go se rekišetše baamegi ba bangwe ntle le tumelelo ya gago dintlha tša gago;
2.6 bega sello; le
2.7 go lokiša
3. Kgorošo ya Tshedimošo
3.1 Tshedimošo yeo e lego mabapi le go fetafetana ga ditirelo, ditšweletšwa le dikgoboko tša dikholego tša go di fiwa, tekanyetšo, dikotlo le ditefelo tšeo di amegago go ditirelo tša MWEB, ditšweletšwa le dikgoboko tša dikholego gotee le mabaka le melawana yeo e amegago go ditirelo, ditšweletšwa le dikgoboko tša dikholego tša MWEB, pholisi ya sephiri ya MWEB, pholisi ya tefelo tša MWEB le dintlha tša dikgokaganyo tšeo di amegago di gona:
3.1.1 go letlakala la rena go www.mweb.co.za;
3.1.2 ka fase ga “Ditsebišo tša Semolao” go letlakala la rena;
3.1.3 go diforomo tša kgopelo tšeo go nyakegago gore ditlatšwe gore go amogelwe tirelo; le
3.1.4 go dipapatšo le matsapa a papaletšo.
3.2 Ditshepedišo tša ditefelo le dillo di hwetšagala ka gare ga Molawana wo.
3.3 Re tla go fa lenaneo leo le beakantšwego ka dintlha goba setlankana sa go laetša tirelo ge se kgopelwa.
3.4 Kgopelo ya gago ya Tirelo goba setšweletšwa e ka dirwa go ya ka taetšo ya mokitlana goba tiro ya go ahlaahla kotsi. Se se ra gore MWEB e ka kgopela le go amogela tshedimošo ya gago ya sephiri, Tshedimošo ya Mokitlana wa Moreki le Tshedimošo yeo e kgethilwego (bjalo ka ge e hlalositšwe ka go Molao wa Bosetšhaba wa Mokitlana wa 2005) (“Kahlaahlo ya Tshedimošo”) go tšwa go dipirotšeo di ngwadišitšwego tša mekitlana e le go phethagatšo leano la teko ya mašeleng e lego lekola gore a na o tla kgona go phethagatšo boitlamo bja gago go ya ka kwano yeo e tsenetšwego.
3.5 MWEB e filwe maatla a go dira tsela ya go hlahloba mašeleng nako le nako go o dira kgopelo ya Tirelo/setšweletšwa le sekgoboko sa dikholego.
4. Boemo bja motheo ge go lebeletšwe ditirelo tšeo di abjago ke MWEB
4.1 MWEB e tla leka go hwetša kelo ya 100% ya katlego go ka fihlelela dikgopelo tša lena tša ditirelo.
4.2 MWEB e tla araba tekano ya metsotso ye 3 (meraro) go mogala wo mongwe le wo mongwe wo o lebišitšwego go lefelong la go ba tshedimošo la MWEB.
4.3 Lefelo la rena la Hlokomelo ya Dikgokaganyo tša ilektroniki le šoma diiri tše 24 (masomepedinne), matšatši a 7 (šupa) a beke.
4.4 Go tlaleletša Lefelo la rena la Hlokomelo ya Dikgokaganyo tša ilektroniki, MWEB e diriša lefelo la badiriši la maikemišetšo go amogela le go rarolla dipelaelo tša baletši le mathata a ditirelo. MWEB botekgeniki setsi sa tšegetso ya pitso e hwetšwa ka 087 700 0777, Mošupologo go fihla Mokibelo ke 08h00 go 22h00, Lamorena 10h00 go 22h00, ma matsatsi a boikhutšo a setshaba 08h00 go 22h00.
5. Ditsela tša Rarolla Dipelaelo tša Ditefelo
5.1 Go nyakega gore le lebiše dillo tša ditefelo go complaints@mweb.co.za. Go nyakega gore sello e tle le tše di latelago:
5.1.1 kgatišo ya tefelo yeo go bolelwago ka yona goba dintlha tša yona, go fa mohlala, nomoro ya tšhupamolato,
5.1.2 lebaka la go gana;
5.1.3 tefelo yeo e ganwago; le
5.1.4 tshedimošo ya go tlaleletša goba mangwalo, ge a le gona.
5.2 MWEB e tla fihlelela maikemišetšo go lebeletšwe sello ka tefelo gomme ya boledišana le wena ka sephetho sa yona ka nako ya matšatši a lesomenne (14) a mošomo ge ba se na go hwetša sello sa gago.
5.3 O ka leba go Balaodi go ka hwetša tharollo ya kgakgano, ge o sa kgotsofatšwa ke dipoelo ka fao di laeditšwego ke MWEB.
5.4 Sello se tla lebišwa go Komiti ya Dipelaelo le Tumelelo ya Bolaodi go lebeletšwe karolo ya 17 (H) ya Molao wa ICASA mo tiragalong fao kgakgano e sa rarollwago ke Bolaodi ka bo bjona bjalo ka ge e akantšwe mo go lefokwana la 5.4.
6. Tshepedišo ya dipelaelo, tharollo le tshepedišo ya tlhathollo
6.1 Dillo ka moka ntle le tša ditefelo di swanetše go išwa go MWEB gomme di tla šongwa ke MWEB go ya ka fao lefokwana la 6 le hlalosago.
6.2 Le kgopelwa go re fa sebaka sa go rarolla dillo pele le etla go Bolaodi.
6.3 Le kgopelwa go lebiša sello go complaints@mweb.co.za. Sello sa gago se swanetše go akaretša tše di latelago:
6.3.1 leina la gago le sefane;
6.3.2 nomoro ya tšhupamolato;
6.3.3 letšatši leo sello se rotogilego ka lona; le
6.3.4 hlaloso ye kopana ya seo se rotošitšego sello.
6.4 MWEB e tla dumela kamogelo ya sello sa gago ka nako ya matšatši a mararo (3) a mošomo a ge sello se amogetšwe.
6.5 MWEB e tla rarolla sello sa gago semmušo ka tsela ya go ngwala ka nako ya matšatši a 14 (lesomenne) a mošomo a go amogela sello, goba go ya le ka nako ye telele yeo re ka kwanago ka fase ga mabaka ao kwano ya sello go fa mohlala (efela ntle kiletšo) ka matsogong a moabi wa ditirelo goba mothuši wa moabi.
6.6 O ka ya go Bolaodi go hwetša tharollo ya sello, ge o sa kgotsofalela dipoelo go ya le ka fao e phethilwego ke MWEB.
6.7 Pelaelo e tla lebišwa go Lekgotla la Dipelaelo le Tumelelo la Bolaodi go ya ka karolo ya 17 (H) ya Molao wa ICASA mo tiragalong fao kgakgano e sa rarollwago ke Bolaodi ka bo bjona bjalo ka ge e akantšwe mo go lefokwana la 6.5.


text:
OCTOBER 24, 2016
UNITED STATES
Dihlatse di Rulaganya Modiro wa Tlhakodišo ka Morago ga Kotsi ya Ledimo le Legolo Leo le Bitšwago Matthew
Dihlatse tša Jehofa di šoma gore di thuše badumedigotee le tšona le ba bangwe bao ba wetšwego ke kotsi ya mafula a ledimo le legolo leo le bitšwago Matthew, leo le ilego la hlasela dihlakahlaka tša Bahamas, tša Caribbean le borwabohlabela bja United States mathomong a October 2016.
Mo e ka bago seripagare sa Dihlatse tša Jehofa tše 1 400 kua Bahamas di wetšwe ke kotsi ya mafula a ledimo le legolo. Dijo, meetse le dilo tše dingwe tša bohlokwa di ile tša romelwa mafelong a mabedi gore go hlokomelwe dinyakwa tša Dihlatse tšeo.
Kua Cuba, magae a 124 a Dihlatse a ile a senyega kudu gomme a 31 ga a sa le gona.
Dihlatse tša ka godimo ga tše 700 kua Haiti di ile tša šala di se na mo di dulago ka baka la mafula a ledimo le legolo. Magae a Dihlatse a 73 le mafelo a mane a borapedi di ile tša senyega kudu. Magae a mangwe a 274 gotee le mafelo a mangwe a borapedi a 15 di ile tša senyega. Batho bao ba kgomilwego ke kotsi yeo ba ile ba newa dijo le dihlare gomme bao ba se nago madulo ba ile ba rekelwa ditente tša go dula ka nakwana.
Kua United States, mafula a ledimo le legolo a ile a senya magae a 125 a Dihlatse. Dipego di bontšha gore tshenyo e kgolo e bakilwe ke meetse ao a tšwago dinokeng tšeo di tletšego wa go falala ka baka la mafula.
Sehlopha se Bušago sa Dihlatse tša Jehofa se rulaganya modiro wa tlhakodišo se le ntlongkgolo ya rena go dirišwa meneelo ya modiro wa lefase ka moka wa Dihlatse. Seboleledi sa Dihlatse tša Jehofa e lego David A. Semonian, o re: “Le ge go se na Dihlatse tše di hlokofetšego, re kwela bohloko bao ba hlokofaletšwego ke baratiwa ba bona kotsing ye.”
Ba Ditaba:
Bakeng sa Dinaga tše Dingwe: David A. Semonian, Ofisi ya Ditaba tša Setšhaba, 1-718-560-5000
Bahamas: Maxwell Dean, 1-242-422-6472
Haiti: Daniel Lainé, 509-2813-1560


text:
Seo go Tseba Leina la Modimo go se Akaretšago
NA LEINA la gago le na le seo le se bolelago? Dikarolong tše dingwe tša lefase, go tlwaelegile go rea ngwana leina leo le nago le seo le se bolelago. Leina leo le kgethwago le ka bontšha ditumelo tša batswadi le seo ba se tšeelago godimo goba dikholofelo le ditoro tša bona bakeng sa bokamoso bja ngwana.
Motlwae wa go rea maina ao a nago le seo a se bolelago ga se o mofsa. Mehleng ya Beibele, maina a be a rewa ka baka la seo a bego a se bolela. Maina a be a ka hlalosa seo motho a bego a letetšwe gore a se phethe bophelong. Ka mohlala, ge Jehofa a be a botša Dafida ka bokamoso bja morwa wa gagwe Salomo goba Solomone, O ile a re: “Leina la xaxwe e tlo ba Salomo (Rakhutšô), xobane mehleng ya xaxwe ke tlo ba ke neile Isiraele khutšô le leaxô.”—1 Koronika 22:9.
Ka dinako tše dingwe Jehofa o be a rea motho yo a bego a newa boikarabelo leina le lefsa. Mosadi wa moopa wa Aborahama o ile a newa leina la Sara, leo le bolelago “Kgošigatšana.” Ka baka la’ng? Jehofa o ile a hlalosa gore: “Ke tlo mo šexofatša; le ka yêna ke tlo Xo nea morwa; ke tlo mo šexofatša a ba mma-xo-dithšaba; xo yêna xo tlo tšwa maxoši a dithšaba.” (Genesi 17:16) Go ba gona, go kwešiša gore ke ka baka la eng Sara a ile a rewa leina le lefsa go be go tla akaretša go kwešiša karolo ya gagwe e mpsha.
Go thwe’ng ka leina le bohlokwa go maina ka moka—Jehofa? Le ra go re’ng? Ge Moše a be a botšiša Modimo mabapi le leina la Gagwe, Jehofa o ile a araba ka gore: “Ke tla ipontšha ke le yo ke tlago go ipontšha ke le yena.” (Ekisodo 3:14, NW) Phetolelo ya Rotherham e fetoletše temana ye ka gore: “Ke Tla Ba se sengwe le se sengwe seo ke nyakago go ba sona.” Leina la Jehofa le utolla gore ke Modimo yo a phethago mediro e fapa-fapanego. Re diriša seswantšho se sekopana: Mma a ka swanelwa ke go phetha mediro e mentši letšatši le lengwe le le lengwe go hlokomela bana ba gagwe—e le mooki, moapei le morutiši—go ithekgile ka maemo. Go bjalo le ka Jehofa, eupša maemong a phagamego kudu. E le gore a phethe morero wa gagwe bakeng sa batho, a ka ba selo se sengwe le se sengwe seo a nyakago go ba sona, a phetha modiro o mongwe le o mongwe o nyakegago. Ka gona, go tseba Jehofa ka leina go akaretša go kwešiša le go leboga mediro ya gagwe e mentši.
Ka manyami, bobotse bja dika tša Jehofa bo utegile go bao ba sa mo tsebego ka leina. Lega go le bjalo, ka go ithuta Beibele o ka leboga mediro ya Jehofa e bjalo ka Moeletši yo bohlale, Mophološi yo matla le Monei yo a nago le letsogo le le bulegilego, ge re bala feela e mmalwa. Ka kgonthe, seo se bolelwago ke leina la Jehofa ruri se dira gore re mmoife.
Lega go le bjalo, go tseba Modimo ka leina ga se ka mehla go lego bonolo. Sehlogo se se latelago se tla bontšha lebaka.


text:
DOMINICAN REPUBLIC
Go Hwetša Tokologo le go Thibelwa Gape
Tokologo Yeo e Bego e sa Letelwa
Nywageng ka moka e thata ya thibelo, Lennart le Virginia Johnson gotee le Roy le Juanita Brandt ba ile ba dula kabelong ya bona ya boromiwa. Lennart o gopola ka gore: “Nna le Roy Brandt re ile ra biletšwa diofising tša mmušo go yo botšološišwa. Bahlankedi ba mmušo wa Trujillo ba be ba kile ba bitša Ngwanabo rena Manuel Hierrezuelo gore a tlo ba bona.” Ka manyami, Manuel o ile a bolawa nakong yona yeo ya ge a be a botšološišwa, a hwa a botegile go fihla mafelelong. Bjale go ile gwa direga’ng ka Lennart le Roy? Lennart o tšwetše pele ka gore: “Ge re fihla feela, yo mongwe le yo mongwe wa rena o ile a botšološišwa ka thoko, ba rekhota dikarabo tša rena. Ka nako yeo ga se gwa ka gwa direga selo, eupša ka morago ga dikgwedi tše pedi dikuranta di ile tša tsebiša gore mmušo wa Trujillo o nea Dihlatse tša Jehofa tokologo le gore re ka tšwela pele ka mediro ya rena.”
Pele ga ge go ka ba le thibelo ka 1950, go be go na le bagoeledi ba 261 bao ba bego ba dira modiro wa boboledi Dominican Republic. Ge thibelo e be e tlošwa ka August 1956, go be go na le bagoeledi ba 522. Bana babo rena ba ile ba thabela go kwa gore ba tlo dira modiro wa boboledi ka bolokologi le phatlalatša ka morago ga nywaga e tshelelago ya go golegwa, go thibelwa le go dula ba beilwe leihlo.
Batho ba Jehofa ba ile ba arabela bjang phetogong ye yeo ba bego ba sa e letela? Gateetee feela, ba ile ba thoma go rulaganya modiro wa boboledi lefsa! Ba ile ba tsoma mafelo ao ba ka swarelago diboka tša phuthego gomme ba thala mebapa e mefsa ya tšhemo le go dira difaele tše difsa tša phuthego. Bana babo rena ba ile ba thabela gore ba kgona go otara le go hwetša dikgatišo. Ba ile ba diriša ka botlalo tokologo yeo ba bego ba sa tšwa go e hwetša go dira boboledi. Ka baka leo, ka dikgwedi tše tharo feela, ka November 1956, go be go na le bagoeledi ba 612 bao ba bego ba dira boboledi.
Lesolo la Baruti Bao ba Tletšego Lehloyo
Lega go le bjalo, gateetee baruti ba Katholika ba ile ba loga maano a go senya Dihlatse leina. Ba thekgwa ke kwano yeo Trujillo a bego a e dirile le Mopapa, baruti bao ba ile ba tiiša letsogo go hlohleletšeng mmušo gore o fediše Dihlatse. Moruti wa Katholika e lego Oscar Robles Toledano o ile a romela lengwalo la go ipelaetša go Mongwaledi wa Mmušo wa Lefapha la Ditirelo tša Setšhaba, e lego Virgilio Álvarez Pina, gomme a kgopela mmušo gore o mo thekge maitekong a gagwe a go “phafoša batho ba Dominican gore ba lemoge gore sehlotswana sa ‘Dihlatse tša Jehofa’ se kotsi kudu.”
Toledano o hlalositše gore morero wa gagwe o mogolo e be e le “go folodiša lesolo la Dihlatse tša Jehofa la go ruta batho ditumelo tša tšona.” Le gona lengwalo la Toledano le ile la šišinya gore dikgatišo tša rena di se ke tša dumelelwa go tsena nageng yeo, “kudukudu puku ya ‘The Truth Shall Make You Free’ le makasine wa Morokami.”
Go Thibelwa Gape
Baetapele ba bodumedi ba ile ba thušana le bahlankedi ba mmušo wa Trujillo go hlasela Dihlatse. Ka June 1957, Francisco Prats-Ramírez, e lego mopresidente wa Mokgatlo wa Dominican, o ile a ngwalela Trujillo lengwalo la go ipelaetša, a hlalosa gore: “Ke rulaganya diboka tše mmalwa tšeo morero wa tšona e lego go lwantšha Dihlatse tša Jehofa tšeo di lego kotsi setšhabeng le tšeo di sa thekgego naga ye.”
Lesolo le la go bolela maaka ka Dihlatse le ile la atlega kapejana, go etša ge go hlaloswa ka pukung ya Trujillo—Little Caesar of the Caribbean gore: “Dikgweding tša selemo sa 1957 bagatiši ba dikuranta ba Dominican ba ile ba gatiša ditatofatšo tše dintši tša maaka tšeo di boletšwego ke bahlankedi ba phagamego ba Mmušo bao ba bego ba latofatša Dihlatse tša Jehofa ka ‘gore di lwantšha mmušo le gore di kotsi.’ Mathata a ile a thoma ge moruti wa Katholika yo a bitšwago Mariano Vásquez Sanz a be a hlasela Dihlatse seteišeneng sa radio sa Trujillo seo se bitšwago La Voz Dominicana [Lentšu la Dominican], ka go bolela gore di thekga pušo ya Bokomanisi e bile a di bitša ka gore ke ‘lenaba la lerabele, la mahlajana, la senokwane le la moeki.’ Ka baka la seo, lengwalo leo le tšwago go baruti leo le bego le saennwe ke Mopišopomogolo Pittini le Mopišopomogolo Octavio Antonio Beras le ile la laela baruti gore ba šireletše mehlape ya bona go ‘sehlotswana se se kotsi.’”
Leano leo la Kereke le Mmušo le ile la atlega. Ka July, Mokgatlo wa Dominican Republic o ile wa ntšha molao wa go thibela Dihlatse tša Jehofa. Go se go ye kae, maphodisa a ile a thoma go itia bana babo rena le go ba tlaiša. Go ile gwa golegwa bana babo rena ba e ka bago ba 150.


text:
Southern African Customs Union
Southern African Customs Union ke lekgotla la kgwebišano la dinaga tse hlano.
Histori[lokiša | edit source]
SACU e hlomilwe ka 1910 e le tumelano magareng ga Union ya Afrika Borwa, le High Commission Territories ya Bechuanaland, Basutoland le Swaziland. Morago ga boipuso ba dinaga tse, ka 11 Manthole 1969 SACU e hlomilwe gape, ditumelano magareng ga Repabliki ya Afrika Borwa, Botwswana, Lesotho le Swaziland.
Ditumelo tse dimpsha dithomile go šoma ka 1 Hlakola 1970. Morago ga go-ipuša ga Namibia ka 1990, Namibia ebile leloko la bohlano la SACU.
Maloko[lokiša | edit source]
SACU e nale maloko a mahlano:


text:
KGAOLO 87
Rulaganya e sa le Pele
—Diriša Bohlale bjo bo Holago
SESWANTŠHO SA MABAPI LE MOLAKI YO A SA LOKAGO
“ITIRELENG BAGWERA” KA MAHUMO A LENA
Seswantšho sa mabapi le morwa yo a timetšego, seo Jesu a sa tšwago go se anega, se swanetše go ba se bontšhitše gabotse balekgetho, bamangwalo gotee le Bafarisei bao ba theeditšego gore Modimo o ikemišeditše go lebalela badiradibe bao ba itsholago. (Luka 15:1-7, 11) Bjale Jesu o bolela le barutiwa ba gagwe. O anega seswantšho se sengwe, gomme sona se mabapi le monna wa mohumi yo a kwago gore molaodi goba molaki wa ntlo ya gagwe ga se a dira dilo ka tsela ya maleba.
Jesu o anega gore molaki o be a latofatšwa ka go senya dithoto tša mong wa gagwe. Ka gona mong wa gagwe o re molaki o tla rakwa. Molaki o ipotšiša gore: “Ke eng seo ke tlago go se dira ge e le mo mong wa ka a tla ntšeela bolaki? Ga ke na matla ka mo go lekanego go ka lema gomme ke hlabja ke dihlong tša go kgopela.” E le gore a swaragane le seo se letšego ka pele, o phetha ka gore: “Ke tseba seo ke tlago go se dira, e le gore ge ke tlošwa bolaking, batho ba tle ba nkamogele magaeng a bona.” Gateetee o bitša bao ba kolotago mong wa gagwe, a ba botšiša gore: “O kolota mong wa ka bokae?”—Luka 16:3-5.
Wa pele o araba ka gore: “Tekanyo ya magapa a lekgolo a makhura a mohlware.” Tšeo ke dilithara tše e ka bago tše 2 200 tša makhura. Motho yo a kolotago a ka no ba a be a na le tšhemo e kgolo kudu ya mehlware goba e be e le motho yo a rekišago makhura. Molaki o mmotša gore: “Boela morago le tumelelano ya gago e ngwadilwego o dule fase gomme o ngwale ka pela tše masomehlano [dilithara tše 1 100].”—Luka 16:6.
Molaki o botšiša yo mongwe o re: “Bjale wena o kolota bokae?” Yena o araba a re: “Tekanyo ya dipitša tše lekgolo tša korong.” Tšeo ke dilithara tše e ka bago tše 22 000. Molaki o botša motho yo yo a kolotago, o re: “Boela morago le tumelelano ya gago e ngwadilwego gomme o ngwale tše masomeseswai.” Ka go re’alo o fokotša sekoloto seo ka tekanyo ya 20 lekgolong.—Luka 16:7.
Molaki o sa dutše a laola ditšhelete tša mong wa gagwe, ka gona go ka thwe o na le matla a go ka fokotša dilo tšeo ba bangwe ba di kolotago mong wa gagwe. Ka go fokotša tekanyo ya dilo tšeo di kolotwago, molaki o itira mogwera wa bao ba ka mo swarago ka botho ka morago ga ge a lahlegetšwe ke mošomo.
Ge nako e dutše e eya mong wa gagwe o kwa ka seo se diregilego. Gaešita le ge seo se diregilego se mo lobišitše, o kgahlilwe ke molaki e bile o a mo reta ka gobane “le ge e be e le yo a sa lokago,” molaki “o dirišitše bohlale bjo bo holago.” Jesu o oketša ka gore: “Bana ba tshepedišo ye ya dilo ba hlalefile ka tsela e holago molokong wa bona go feta kamoo bana ba seetša ba lego ka gona.”—Luka 16:8.
Jesu ga a kgothaletše mekgwa ya molaki, e bile ga a kgothaletše mekgwa ya boradia ya kgwebo. Ka gona, thuto ya gagwe ke efe tabeng ye? O kgothaletša barutiwa ka gore: “Itireleng bagwera ka mahumo a sa lokago, e le gore ge a fela, ba le amogele mafelong a bodulo a sa felego.” (Luka 16:9) Ee, thuto tabeng ye e mabapi le go bonela dilo pele le go diriša bohlale bjo bo holago. Bahlanka ba Modimo e lego “bana ba seetša,” ba swanetše go diriša dithoto tša bona tša dilo tše di bonagalago ka tsela e bohlale, ba naganne ka bokamoso bja ka mo go sa felego.
Ke feela Jehofa Modimo le Morwa wa gagwe bao ba ka amogelago motho Mmušong wa magodimong goba Paradeiseng mo lefaseng ka tlase ga Mmušo woo. Re swanetše go hlagolela segwera le bona ka mafolofolo ka go diriša mahumo a rena a dilo tše di bonagalago go thekga dikgahlego tša Mmušo. Ka go re’alo re tla hwetša bokamoso bja ka mo go sa felego ge gauta, silifera le mahumo a mangwe di senyega goba di fedišwa.
Jesu gape o re bao ba botegago tabeng ya go hlokomela le go diriša mahumo le ge e le afe goba dilo tše di bonagalago tšeo ba nago le tšona ba tla botega tabeng ya go hlokomela ditaba tše bohlokwa kutšwanyana. Jesu o hlalosa gore: “Ka gona ge e ba le se la itlhatsela le botega mabapi le mahumo a sa lokago, gona ke mang yo a tlago go le gafela sa kgonthe [se bjalo ka dikgahlego tša Mmušo]?”—Luka 16:11.
Jesu o bontšha barutiwa ba gagwe gore ba tla nyakwa go gontši ge e ba ba nyaka go amogelwa “mafelong a bodulo a sa felego.” Motho a ka se kgone go ba mohlanka wa therešo wa Modimo gomme ka nako e swanago a ba mohlanka wa mahumo a sa lokago a dilo tše di bonagalago. Jesu o phetha ka gore: “Ga go na mohlanka wa lapa yo a ka hlankelago marena a mabedi, gobane o tla hloya yo mongwe gomme a rata yo mongwe goba o tla kgomarela yo mongwe gomme a nyatša yo mongwe. Le ka se be bahlanka ba Modimo le ba mahumo.”—Luka 16:9, 13.


text:
Bota Jehofa ka Mehla!
“Mmoteng ka dinako tšohle.”—PSALME 62:8.
1-3. Ke ka baka la’ng Paulo a be a kgodišegile gore a ka bota Jehofa? (Bona seswantšho se se lego ka mo godimo.)
GE E ba o be o le Mokriste kua Roma lekgolong la pele la nywaga, o be o tla ba o phetše nakong e kotsi kudu. Baroma ba be ba tlaiša Bakriste o šoro. Ba ile ba latofatša Bakriste ka gore ke bona ba thomilego mollo o mogolo kua Roma le gore ba hloile batho. Bana beno ba bantši le dikgaetšedi ba Bakriste ba ile ba golegwa. Ba bangwe ba ile ba gagoganywa ke diphoofolo. Ba bangwe ba ile ba kokotelwa dikoteng gomme ba fišwa ba sa phela gore ba bonege bošego. Letšatši le lengwe le le lengwe o be o tseba gore o ka diragalelwa ke se sengwe sa dilo tšeo.
2 Nakong ye e thata kudu, moapostola Paulo o be a le kgolegong. A ka ba a ile a ipotšiša ge e ba bana babo ba Bakriste ba be ba tla mo thuša ka gobane o ile a gopola gore pejana ga moo ga go na motho yo a ilego a mo thuša. Eupša Jehofa o ile a mo thuša a diriša Morena Jesu. O ngwadile gore: “Morena o ile a ema le nna gomme a mpha matla.” Jesu o ile a nea Paulo matla ao a bego a a hloka. Paulo o ile a ba a ngwala gore o “hlakodišitšwe molomong wa tau.”—2 Timotheo 4:16, 17. * (Bona mongwalo wa ka tlase.)
3 Paulo o ile a gopola kamoo Jehofa a ilego a mo thuša ka gona nakong e fetilego. Ka gona o be a kgodišegile gore Jehofa o tla mo nea matla ao a a hlokago gore a kgotlelele boemo bjo a bego a lebeletšane le bjona mo nakong ye gotee le diteko le ge e le dife tša nakong e tlago. O be a tloga a kgodišegile ka se moo a ilego a ngwala gore: “Morena o tla ntlhakodiša modirong o mongwe le o mongwe o kgopo.” (2 Timotheo 4:18) Paulo o be a ithutile gore gaešita le maemong ao bana babo ba bego ba sa kgone go mo thuša, ka mehla o be a ka bota thušo ya Jehofa le Jesu. O be a tloga a kgodišegile ka seo.
DIBAKA TŠA GORE RE BOTE JEHOFA
4, 5. (a) Ke mang yo ka mehla a ka go neago thušo yeo o e hlokago? (b) O ka dira’ng gore tswalano ya gago le Jehofa e be matla kudu?
4 Na o kile wa ba le bothata bjo bogolo moo o ilego wa ikwa o le noši, go se na motho yo a ka go thušago? Mohlomongwe o be o lahlegetšwe ke mošomo goba o na le mathata sekolong. Mohlomongwe o be o babja kudu goba o lebeletšane le teko e nngwe e thata kudu. O ka ba o ile wa kgopela batho ba bangwe gore ba go thuše eupša wa nyamišwa ke gore ba paletšwe ke go go thuša. Ke therešo gore go na le mathata a mangwe ao batho ba ka se kgonego go a rarolla. O tla dira’ng ge go le bjalo? Beibele e re botša gore re ‘bote Jehofa.’ (Diema 3:5, 6) Eupša na o ka kgodišega gore o tla go thuša? Ee! Re ka bala mehlala e mentši ka Beibeleng yeo e re kgodišago gore ruri Jehofa o thuša batho ba gagwe.
Teko e re nea sebaka sa go bota Jehofa ka mo go feletšego
5 O se ke wa kgopišega ge batho ba sa go nee thušo yeo o e hlokago. Go e na le moo, ka go swana le Paulo, nagana ka teko yeo o lebeletšanego le yona e le sebaka sa gore o bote Jehofa ka mo go feletšego. Le gona ke sebaka sa gore o bone kamoo a nago le taba le wena. Ka go re’alo, tsela yeo o botago Jehofa le tswalano ya gago le yena di tla ba matla kudu.
RE SWANETŠE GO BOTA JEHOFA
6. Ke ka baka la’ng go ka fo se be bonolo go bota Jehofa ge re na le bothata bjo bogolo?
6 O ka ba o na le bothata bjo bogolo bjo bo go ferekanyago. O dirile sohle se o ka se kgonago go rarolla bothata bjoo, e bile o rapetše Jehofa gore a go thuše. Na bjale o ka iša maswafo fase ka ge o bota gore o tla go thuša? Ee! (Bala Psalme 62:8; 1 Petro 5:7.) Ge e ba o nyaka go ba le tswalano e botse le Jehofa, go bohlokwa gore o ithute go mmota. Eupša ga se ka mehla go lego bonolo go dira se. Ka baka la’ng? Lebaka le lengwe ke gore Jehofa a ka fo se arabe thapelo ya gago le semeetseng.—Psalme 13:1, 2; 74:10; 89:46; 90:13; Habakuku 1:2.
Jehofa, yena Tatago rena wa legodimong, o a re rata e bile o tseba seo re se hlokago
7. Ke ka baka la’ng e se ka mehla moo Jehofa a arabago dithapelo tša rena le semeetseng?
7 Ke ka baka la’ng e se ka mehla moo Jehofa a arabago dithapelo tša rena le semeetseng? Beibele e re Jehofa ke Tatago rena gomme rena re bana ba gagwe. (Psalme 103:13) Tate ga a nee ngwana wa gagwe dilo ka moka tšeo a mo kgopelago tšona goba go mo nea tšona le semeetseng. Tate o a tseba gore ngwana a ka nyaka selo se itšego ke moka ka moragonyana a se sa se nyaka. Le gona tate o tseba seo se swanetšego ngwana wa gagwe, e bile o tseba kamoo se ka kgomago batho ba bangwe. O tseba seo ngwana wa gagwe a se hlokago le gore o swanetše go se hwetša neng. Ge e ba tate a ka nea le semeetseng ngwana wa gagwe dilo ka moka tše a di kgopelago, e tla ba mohlanka wa ngwana wa gagwe. Jehofa, yena Tatago rena wa legodimong, o a re rata. Ka ge e le Mmopi wa rena yo bohlale, o tseba seo re se hlokago e bile o tseba nako ya maleba ya go re nea seo re mo kgopelago sona. Ke mo gobotse gore re lete gomme re bone kamoo Jehofa a arabago dithapelo tša rena.—Bapiša le Jesaya 29:16; 45:9.
8. Jehofa o re holofetša’ng ka seo re kgonago go se kgotlelela?
8 Le gona gopola gore Jehofa o tseba seo motho yo mongwe le yo mongwe a ka kgonago go se kgotlelela le seo a ka se kgonego go se kgotlelela. (Psalme 103:14) Ka gona o re nea matla ao re a hlokago. Ke therešo gore ka dinako tše dingwe re ka ikwa re se sa kgona go kgotlelela. Eupša Jehofa o re holofetša gore ge re se sa kgona go kgotlelela teko e itšego, o tla “bula tsela ya go tšwa.” (Bala 1 Bakorinthe 10:13.) Ruri go a kgothatša go tseba gore re ka bota gore Jehofa o tseba gabotse gore re ka kgotlelela go fihla kae!
9. Re swanetše go dira’ng ge e ba re rapela Jehofa gore a re thuše eupša a sa re arabe le semeetseng?
9 Ge e ba re rapela Jehofa gore a re thuše eupša a sa re arabe le semeetseng, anke re se fele pelo. Gopola gore Jehofa o dula a loketše go re thuša, eupša o leta ka go se fele pelo gore go fihle nako ya maleba ya go re nea seo re se hlokago. Beibele e re botša gore: “Jehofa o tla dula a le letile gore a le gaugele, gomme o tla ema gore a le bontšhe kgaugelo. Jehofa ke Modimo wa kahlolo. Go thaba bao ba dulago ba mo letetše.”—Jesaya 30:18.
“MOLOMONG WA TAU”
10-12. (a) Ke’ng seo se ka dirago gore go be thata go hlokomela setho sa lapa seo se babjago? (b) Ge o bota Jehofa dinakong tše thata, se se tla kgoma bjang tswalano ya gago le yena? Nea mohlala.
10 Boemo bjo o lego go bjona bo ka ba bo le thata kudu moo o ikwago go swana le Paulo gomme o hloka go hlakodišwa “molomong wa tau.” (2 Timotheo 4:17) Dinakong tše bjalo ka tše, go bohlokwa le go feta gore o bote Jehofa. Ka mohlala, o ka ba o hlokometše setho sa lapa seo se babjago. O rapetše Jehofa gore a go thuše go dira diphetho tše dibotse le gore o be matla. * (Bona mongwalo wa ka tlase.) Ga bjale o ka ikwa o na le khutšo ge o gopola gore Jehofa o a go bona boemong bjo o lego go bjona e bile o a kwešiša. O tla go thuša gore o kgotlelele le go mmotegela.—Psalme 32:8.
Bota gore Tatago wa legodimong o tla go nea matla a gore o mmotegele
11 Ka dinako tše dingwe go ka bonagala eka Jehofa ga a go thuše. Mohlomongwe dingaka ga di dumelelane ka seo se swanetšego go dirwa. Goba o ka ba o be o holofetše gore ba leloko ba tla go homotša, eupša go bonagala ba mpefatša boemo. Ka mehla ithekge ka Jehofa gore a go nee matla. Dula o batamela kgauswi le yena. (Bala 1 Samuele 30:3, 6.) Ka morago ge o bona kamoo Jehofa a go thušitšego ka gona, tswalano ya gago le yena e tla matlafala kudu.
12 Linda o ile a ikwa ka yona tsela yeo. * (Bona mongwalo wa ka tlase.) O ile a hlokomela batswadi ba gagwe bao ba ilego ba babja ka nako e telele pele ba ka hwa. O re: “Ge re be re le boemong bjo, nna, monna wa ka le kgaetšedi ya ka gantši re be re sa tsebe gore re dire eng. Ka dinako tše dingwe re be re bona go se na motho yo a ka re thušago. Lega go le bjalo, ge re lebelela morago re bona gabotse kamoo Jehofa a re thekgilego ka gona. O ile a re matlafatša gomme a re nea seo re bego re tloga re se hloka, gaešita le ge go be go bonagala re feletšwe ke maano.”
13. Go bota Jehofa go thušitše Rhonda bjang go kgotlelela masetlapelo a go latelana?
13 Go bota ga rena Jehofa ka mo go feletšego go tla re thuša le go kgotlelela masetlapelo. Se ke seo se ilego sa diragalela Rhonda. Monna wa gagwe, yo e sego yo mongwe wa Dihlatse tša Jehofa, o be a mo hlala. Yona nakong ye, kgaetšedi ya gagwe o ile a botšwa gore o na le bolwetši bjo bošoro kudu bjo bo golofatšago mmele bjo bo bitšwago lupus. Ke moka, dikgwedi tše sego kae ka morago, mogadibo wa gagwe o ile a hwa. Ge Rhonda a be a thoma go tielela ka morago ga masetlapelo a, o ile a tšea bobulamadibogo bja ka mehla. Eupša ka yona nako yeo, mmagwe o ile a hwa. Rhonda o kgonne bjang go kgotlelela masetlapelo a? O re: “Ke be ke boledišana le Jehofa letšatši le lengwe le le lengwe, ke boledišana le yena le ka diphetho tše dinyenyane. Go dira seo go dirile gore Jehofa e be wa kgonthe go nna. Go nthutile gore ke ithekge ka yena go e na le go ipota goba go bota batho ba bangwe. Le gona thušo yeo a ilego a nnea yona e be e le ya kgonthe—ke ile ka hwetša dilo ka moka tšeo ke bego ke di hloka. Ka baka leo, ke latswitše go šoma gotee le Jehofa.”
14. Jehofa a ka go thuša bjang ge setho sa lapa se kgaotšwe?
14 Nagana ka boemo bjo bongwe ke bjo bjo thata. A re re setho sa lapa la geno se kgaotšwe. O tseba seo Beibele e se bolelago mabapi le kamoo re swanetšego go swara batho bao ba kgaotšwego. (1 Bakorinthe 5:11; 2 Johane 10) Eupša ka ge o rata motho yoo, o ka nagana gore go thata kudu go kwa taelo ye ya Beibele goba ga go kgonege go ekwa. Na o tla bota gore Tatago wa legodimong o tla go nea matla a gore o mmotegele? Na o tla bona boemo bjo e le sebaka sa gore o batamele kgauswi le Jehofa?
15. Ke ka baka la’ng Adama a ile a se kwe Jehofa?
15 Re ka bapetša bjang boemo bjo le bja motho wa pele e lego Adama? Na o ile a ipotša gore a ka kgetha go se kwe Jehofa gomme a tšwela pele a phela? Aowa, Adama ga se yena a ilego “a forwa.” (1 Timotheo 2:14) Bjale ke ka baka la’ng a ile a se kwe Jehofa? Adama o ile a ja seenywa se mosadi wa gagwe a mo neilego sona ka gobane o be a rata mosadi wa gagwe go feta Jehofa. O ile a kwa mosadi wa gagwe go e na le go kwa taelo yeo Jehofa a bego a mo neile yona.—Genesi 3:6, 17.
16. Ke mang yo re swanetšego go mo rata kudu, gona ka baka la’ng?
16 Seo Adama a se dirilego se re ruta gore re swanetše go rata Jehofa go feta motho le ge e le ofe. (Bala Mateo 22:37, 38.) Le gona ge re ka rata Jehofa ka tsela yeo e matla, re ka thuša ba leloko ka tsela e kaonekaone, go sa šetšwe gore ba hlankela Jehofa goba go se bjalo. Ka gona dula o matlafatša tsela yeo o ratago Jehofa le yeo o mmotago ka yona. Ge e ba o tshwenyegile ka setho sa lapa seo se kgaotšwego, rapela Jehofa gomme o mo ntšhetše sa mafahleng. * (Bona mongwalo wa ka tlase.) (Baroma 12:12; Bafilipi 4:6, 7) Gaešita le ge o ekwa bohloko kudu, nagana ka boemo bjo e le sebaka sa go matlafatša tswalano ya gago le Jehofa le go feta. Ka go re’alo o tla kgona go mmota gomme wa tseba gore go mo kwa go tla ba le mafelelo a mabotse kudu.
SEO RE KA SE DIRAGO GE RE SA LETILE
17. Ge e ba re dula re swaregile modirong wa boboledi, re ka bota gore Jehofa o tla dira’ng?
17 Ke ka baka la’ng Jehofa a ile a hlakodiša Paulo “molomong wa tau”? Paulo o re: “E le gore boboledi bo phethwe ka botlalo ka nna.” (2 Timotheo 4:17) Le rena Jehofa o re neile modiro wa go bolela “ditaba tše dibotse,” e bile o re bitša “bašomigotee” le yena. (1 Bathesalonika 2:4; 1 Bakorinthe 3:9) Ge e ba re dula re swaregile kamoo re ka kgonago ka gona modirong wo, re ka bota gore Jehofa o tla re nea dilo ka moka tšeo re di hlokago. (Mateo 6:33) Le gona go tla ba bonolo gore re lete Jehofa gore a arabe dithapelo tša rena.
18. Ke’ng se o ka se dirago go matlafatša tsela yeo o botago Jehofa le go matlafatša tswalano ya gago le yena?
18 Ka gona diriša letšatši le lengwe le le lengwe go matlafatša tswalano ya gago le Jehofa. Ge go tšwelela teko gomme e dira gore o tshwenyege, lebelela seo e le sebaka sa go batamela kgauswi le Jehofa. Bala le go ithuta Lentšu la Modimo e lego Beibele gomme o naganišiše ka lona. Dula o rapela Jehofa gomme o swarege ka go mo hlankela. Ge o ka dira dilo tše, o ka kgodišega gore Jehofa o tla go thuša go kgotlelela diteko ka moka tšeo o lebeletšanego le tšona gona bjale le tšeo di ka go welago nakong e tlago.
^ ser. 2 Paulo a ka ba a ile a hlakodišwa ditaung tša kgonthe goba maemong a mangwe a kotsi.
^ ser. 10 Go na le dihlogo tše di gatišitšwego go thuša Bakriste go kgotlelela malwetši le go thuša bao ba ba hlokomelago. Bala Phafoga! ya February 8, 1994; February 8, 1997; June 8, 2000 le ya February 8, 2001.
^ ser. 12 Maina a fetotšwe.
^ ser. 16 Go gatišitšwe dihlogo tša go re thuša ge setho sa lapa se tlogela go hlankela Jehofa. Bala Morokami wa September 1, 2006, matlakala 17-21, le wa January 15, 2007, matlakala 17-20.


text:
BAFSA BA A BOTŠIŠA
Nka Lebeletšana Bjang le go Belaela Kudu?
Ke eng seo se dirago gore o belaele kudu?
Na seo se bolelwago ke bafsa ba bangwe ka mo tlase se hlalosa kamoo o ikwago ka gona ka dinako tše dingwe?
“Ka mehla ke dula ke nagana gore: ‘Ge nka . . . ?’ ‘Go ka direga’ng ge re ka hwetša kotsi ya koloi?’ ‘Go ka direga’ng ge sefofane sa rena se ka wa?’ Ke belaela kudu ka dilo tšeo motho yo a naganago gabotse a ka se tshwenyegego kudu ka tšona.”—Charles.
“Ke dula ke belaela o ka re ke nna hamster ( phoofotšwana yeo e swanago le legotlo) yeo e dikologago godimo ga leotwana gomme e sa ye felo. Ke dula ke nagana kudu eupša ga ke fihlelele selo!”—Anna.
“Ge batho ba mpotša gore ke na le mahlatse ge ke sa tsena sekolo, ke ipotša gore: ‘Ga ba tsebe gore sekolo se lapiša bjang!’”—Daniel.
“Ka mehla ke dula ke gateletšegile. Ke dula ke tshwenyegile ka seo se tlago go direga goba seo ke tlago go se dira.”—Laura.
Therešo ya bophelo: Re phela nakong yeo Beibele e rego ke “dinako tše di hlobaetšago tšeo go lego thata go lebeletšana le tšona.” (2 Timotheo 3:1) Ka baka la seo, go belaela go ka kgoma bafsa go swana le kamoo go kgomago batho ba bagolo.
Na go belaela go dula go fošagetše?
Karabo ke aowa. Ge e le gabotse, Beibele e bolela gore go lokile gore batho ba belaele e le go thabiša bao ba ba ratago.—1 Bakorinthe 7:32-34; 2 Bakorinthe 11:28.
Go bolela therešo—go belaela e ka ba tutuetšo e matla. Ka mohlala, a re re o yo ngwala tlhahlobo sekolong bekeng e tlago. Go belaela go ka dira gore o bale kudu bekeng ye—gomme seo se ka go thuša go hwetša dipoelo tše kaone!
Go belaela go fihla bokgoleng bjo itšego go ka go lemoša ka kotsi. Mofsa yo a bitšwago Serena o re: “O ka belaela ka ge o tseba gore se o se dirago se fošagetše le gore o swanetše go dira diphetogo gore letswalo la gago le lokologe”.—Bapetša le Jakobo 5:14.
Therešo ya bophelo: Go belaela go ka go hola—ge feela go go tutueletša go tšea kgato e lokilego.
Eupša go thweng ge e ba go belaela go dira gore o tanywe ka gare ga dikgopolo tše di sa agego?
Mohlala: Richard wa mengwaga e 19 o re: “Ke ba le dipelaelo ge ke nagana ka ditsela tše fapanego tšeo boemo bjo thata bo ka feleletšago ka gona, ke nagana ka boemo bjo ka mehla go fihlela bo fetoga pelaelo.”
Beibele e re: “Pelo e thabilego e phediša mmele.” (Diema 14:30) Ka lehlakoreng le lengwe, go belaela go ka baka malwetši, go swana le go opša ke hlogo, go dikologa, go biloga teng le pelo yeo e bethago ka lebelo.
O ka dira eng ge eba go belaela go go gobatša go ena le go go thuša?
Seo o ka se dirago
Ipotšiše ge eba go belaela ga gago e le mo go kwagalago. “Go a kwagala go tshwenyega ka maikarabelo a gago; mola go belaela kudu e le selo se se sa kwagalego. Go swana le go otlela paesekela yeo e tšwilego maotwana. E go bakela mošomo eupša ga go mo e yago gona.”—Katherine.
Beibele e re: “Ke mang go lena yo ka go ba yo a belaelago, a ka oketšago tekanyo ya bophelo bja gagwe ganyenyane?”—Mateo 6:27.
Se se bolela gore: Ge eba go belaela e se tharollo ya mathata a gago, gona go tla oketša mathata a gago—goba gwa fetoga bothata bja gago.
Tshwenyega ka dilo tša letšatši leo. “Naganišiša ka taba ye gabotse. Na seo o tshwenyegilego ka sona lehono se tla be se sa go tshwenya gosasa? kgwedi e tlago? ngwaga o tlago? mengwaga e mehlano e tlago?”—Anthony.
Beibele e re: “Le ka mohla le se ke la belaela ka letšatši le le latelago, gobane letšatši le le latelago le tla ba le dipelaelo tša lona. Letšatši le lengwe le le lengwe le lekanwe ke bošula bja lona.”—Mateo 6:34.
Se se bolela gore: Ga go hole ka selo go tshwenyega ka mathata a letšatši le le latelago—a mangwe a ona go ka direga gore a se be gona.
Ithute go amogela maemo ao o se nago matla a go a fetola. “Selo se se kaone seo o ka se dirago ke go itokišetša maemo le ge e le afe kamoo o ka kgonago, eupša tseba gore maemo a mangwe a ka ba ka godimo ga matla a gago.”—Robert.
Beibele e re: “Yo a nago le lebelo ga a thope sefoka lebelong, . . . le gore bao ba nago le tsebo ga ba ratwe; ka gobane nako le ditiragalo tšeo di sa letelwago di ba wela ka moka.”—Mmoledi 9:11.
Se se bolela gore: Ka dinako tše dingwe o ka se kgone go fetola maemo, eupša o ka kgona go fetola tsela yeo o a lebelelago ka yona.
Lekodišiša boemo bja gago. “Ke ile ka lemoga gore ke swanetše go kwešiša taba ka botlalo le go se tshwenyege kudu ka seo se dikologilego taba yeo. Ke swanetše go kgetha dilo tšeo di lego bohlokwa kudu gomme ke šomiše matla a ka go tšona.”—Alexis.
Beibele e re: “Le kgonthišetše dilo tše bohlokwa kudu.”—Bafilipi 1:10.
Se se bolela gore: Batho bao ba sa belaelego kudu ga se gantši ba tshwenyega ka mathata a bona.
Bolela le motho yo mongwe. “Ge ke be ke na le mengwaga e ka bago e lesometee, ke be ke tla boa sekolong ke na le dipelaelo, ke sa thabele letšatši le le latelago. Mma le tate ba be ba ntheetša ge ke be ke ba ntšhetša sa mafahleng. Go be go nthabiša go tseba gore ba gona go ka ntheetša. Nka ba bota le go bolela le bona ke lokologile. Se se nthušitše go lebeletšana le letšatši le le latelago.”—Marilyn.
Beibele e re: “Pelaelo e lego pelong ya motho e tla e imela, eupša lentšu le lebotse le tla e thabiša.”—Diema 12:25.
Seo e se bolelago: Motswadi goba mogwera a ka kgona go go nea ditšhišinyo tšeo o ka di dirišago go fokotša dipelaelo tša gago.
Rapela. “Go rapela—e bile ke rapelela godimo gore ke kwe lentšu laka—go a nthuša. Go mpha sebaka sa go bolela ka seo se ntshwenyago go ena le go dula ke nagana ka sona. Go nthušitše gape le go lemoga gore Jehofa ke yo mogolo go feta dipelaelo tša ka.”—Laura.
Beibele e re: ‘Lahlelang dipelaelo tša lena ka moka go Modimo, gobane o a le hlokomela.’—1 Petro 5:7.
Seo e se bolelago: Thapelo ga se tsela ya go itharollela mathata ka tsela ya rena. Ke poledišano ya kgonthe le Jehofa Modimo, yo a holofetšago gore: “O se ke wa lealea gobane ke Modimo wa gago. Ke tla go matlafatša. Ruri ke tla go thuša.”—Jesaya 41:10.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Zambia
Farm 23 A Makeni Road
Kgauswi le Makeni Police Station
10101 LUSAKA
ZAMBIA
+260 21-1-272-062
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee le seripa
Mešomo yeo e dirwago
Go fetolelwa dikgatišo tše di theilwego Beibeleng ka maleme a 14 a nageng yeo. Go romelwa dikgatišo tša ka godimo ga tše 2 400 diphuthegong tša Dihlatse tša Jehofa tša Zambia gotee le tša kgauswi e lego Burundi le Tanzania.


text:
INDONESIA
Mmulamadibogo yo a Nago le Sebete
André Elias
O BELEGWE KA 1915
O KOLOBEDITŠWE KA 1940
PEGO YA BOPHELO BJA GAGWE E be e le mmulamadibogo yo a nago le sebete yoo ka makga a mantši a ilego a ema a tiile ge a be a botšološišwa le go tšhošetšwa.
GE Ntwa ya Bobedi ya Lefase e be e kgatlampana, Ngwanabo rena Elias le mosadi wa gagwe Josephine ba ile ba išwa pele ga bahlankedi ba mmušo kua Sukabumi yeo e lego ka Bodikela bja Java, ntlongkgolo ya mašole a Kempeitai, e lego mašole a Japane. Ba ile ba botšološiša André pele gomme ba mmotšiša dipotšišo tše dintši tše thata tša go swana le gore: “Dihlatse tša Jehofa le bomang? Na le ganetšana le mmušo wa Japane? Na le nyaka go tseba diphiri tša mmušo wa rena?”
André o ile a fetola ka gore: “Ke rena bahlanka ba Modimo Ramatlaohle, gomme ga go na phošo yeo re e dirilego.” Molaodi wa maphodisa o ile a tšea sabola ya mašole lebotong gomme a e emišetša godimo.
O ile a mo tšhošetša ka gore: “O ka dira’ng ge nka go bolaya?” André o ile a hlaba hlogo tesekeng ya ka ofising gomme a rapela ka pelong. Ka morago ga gore molaodi wa maphodisa a tšee nako e telele a homotše, o ile a thoma go sega gomme a re: “O tloga o na le sebete!” Ke moka o ile a bitša Josephine. Ge molaodi wa maphodisa a ekwa gore bohlatse bja gagwe bo dumelelana le bja André o ile a goeletša ka gore: “Tlogang mo, ke a bona gore ga le nyake go tseba diphiri tša mmušo wa rena!”
Ka morago ga dikgwedi tše sego kae, André o ile a radiiwa ke ‘bana babo ba maaka’ gomme a golegwa. (2 Bakor. 11:26) Ka dikgwedi tše mmalwa, o be a phela ka go ja marathana a dijo ao a bego a a hwetša ka gare ga mokero wa go sepediša ditšhila wa ka seleng ya gagwe. Go sa šetšwe seo, balebeledi ba kgolego ba ile ba palelwa ke go mo dira gore a se sa botega. Ge Josephine a be a dumeletšwe gore a mo etele, André o ile a mo sebela a le ka kgolegong a re: “O se ke wa tshwenyega. Go sa šetšwe gore ba a mpolaya goba ba a ntokolla, ke tla dula ke botegela Jehofa. Go kaone ba nntšhe ka mo ke le setopo e sego ke le moeki.”
Ka morago ga gore André a fetše dikgwedi tše tshela a le kgolegong, o ile a ikemela pele ga Kgorokgolo ya Tsheko ya Jakarta gomme a lokollwa.
Ka morago ga mengwaga e 30, ge mmušo wa Indonesia o be o thibetše Dihlatse tša Jehofa gape, ramolao wa selete kua Manado yeo e lego ka Leboa la Sulawesi o ile a biletša André ka ofising ya gagwe gomme a mmotšiša gore: “Na o a tseba gore Dihlatse tša Jehofa di thibetšwe nageng ye?”
André o ile a araba ka gore: “Ee.”
Molaodi wa mmušo o ile a mmotšiša gore: “Na ga bjale o ikemišeditše go fetoša bodumedi bja gago?”
André o ile a boela pejana gomme a ipetha kgara. Ke moka a bolela a tiišitše ka ganong a re: “O ka mpolaya, eupša o ka se tsoge o dirile gore ke fetoše bodumedi bja ka.”
Ramolao wa selete o ile a laela André gore a tšwe ka ofising ya gagwe gomme a se sa mo tshwenya le ka letšatši la mohlolo.
Ka ngwaga wa 2000, ka morago ga gore André a fetše mengwaga e 60 e le mmulamadibogo yo a fišegago, o ile a hlokofala a na le mengwaga e 85.


text:
TABA YA LETLAKALA LA KA NTLE
Modimo o Lebelela Ntwa Bjang?
O be o ka araba potšišo yeo bjang? Batho ba bantši ba nagana gore Modimo o dumelela dintwa. Ba bolela gore nakong e fetilego o ile a laela barapedi ba bangwe ba gagwe gore ba lwe dintweng; pego ya Beibele e hlatsela seo. Lega go le bjalo, ba bangwe ba lemoga gore Morwa wa Modimo, e lego Jesu, o ile a ruta balatedi ba gagwe gore ba rate manaba a bona. (Mateo 5:43, 44) Ka gona ba bolela gore nakong e itšego pono ya Modimo ka ntwa e ile ya fetoga le gore lehono ga a dumelele ntwa.
Na wena o nagana’ng? Na Modimo o dumelela dintwa? Ge e ba go le bjalo, na Modimo o tšea lehlakore la mang dintweng tša lehono? Go hwetša dikarabo tša dipotšišo tše go ka kgoma tsela yeo o lebelelago dintwa ka yona. Ka mohlala, ge e ba o be o tseba gore Modimo ga a fo dumelela dintwa eupša e bile o thekga lehlakore leo o le ratago ntweng e itšego, go molaleng gore o be o tla thabela lehlakore leo o le tšerego tabeng yeo, o kgodišegile gore lehlakore la gago le tla fenya. Ka lehlakoreng le lengwe, na o be o tla ikwa bjang ge o be o ka tseba gore Modimo o thekga lehlakore leo le lwantšhago la gago ntweng? Ga go pelaelo gore o be o tla nagana lefsa ka boemo bja gago tabeng yeo.
Go na le selo se bohlokwa kudu seo se swanetšego go elwa hloko. Go tseba kamoo Modimo a lebelelago dintwa go ka kgoma kamoo o lebelelago Modimo ka gona. Ge e ba o le yo mongwe wa ba dimilione bao ba ilego ba kwešwa ke dintwa bohloko o šoro, ga go pelaelo gore o nyaka go tseba karabo ya potšišo e rego: Go ya kamoo ba bangwe ba naganago, na Modimo ke mohlohleletši wa ntwa yoo a dumelelago goba gaešita le yo a kgothaletšago tlaišego yeo e sepedišanago le dintwa? Goba na mohlomongwe a ka ba a sa dire selo gomme a se na taba le go phela gabotse ga bao ba gateletšwego?
O ka makatšwa ke go tseba gore karabo ya Beibele e tloga e sa swane le ge e le efe ya dikgopolo tšeo. Go feta moo, go tloga kgale go fihla lehono, pono ya Modimo ka dintwa ga se ya fetoga. Anke re hlahlobeng seo Beibele e se bolelago mabapi le kamoo Modimo a bego a lebelela dintwa ka gona mehleng ya bogologolo le lekgolong la pele la nywaga, ge Jesu a be a sa le lefaseng. Seo se tla re thuša go bona kamoo Modimo a lebelelago ntwa ka gona lehono le go bona ge e ba ntwa e tla ba karolo ya bokamoso bja batho.


text:
Kgaolo 73: Kgoši ya Mafelelo ya go Loka ya Isiraele
JOSIA o be a na le nywaga e seswai ge a eba kgoši ya meloko e mebedi ya ka borwa ya Isiraele. E be e le yo monyenyane kudu gore a ka ba kgoši. Ka gona mathomong batho ba itšego ba bagolo ba ile ba mo thuša go buša setšhaba.
Eitše ge Josia a bušitše ka nywaga e šupago, a thoma go tsoma Jehofa. O ile a latela mohlala wa dikgoši tša go loka tša go swana le Dafida, Jehoshafate le Hesekia. Ke moka ge Josia e be e sa le mofsa, o ile a dira selo seo se bego se bontšha gore o na le sebete.
Baisiraele ba bantši e be e bile ba babe kudu ka nako e telele. Ba be ba rapela medimo ya maaka. Ba be ba khunamela medingwana ya diswantšho. Ka gona Josia o ile a sepela le banna ba gagwe gomme ba thoma go fediša borapedi bja maaka nageng. Wo e be e le modiro o mogolo ka gobane batho ba bantši ba be ba rapela medimo ya maaka. O ka bona Josia le banna ba gagwe mo seswantšhong ba pšhatla medingwana ya diswantšho.
Ka morago ga moo, Josia o ile a kgetha banna ba bararo gore ba etelele pele modiro wa go lokiša tempele ya Jehofa. Gwa kgoboketšwa tšhelete bathong gomme ya newa banna bao gore ba lefelele ditshenyagalelo tša modiro woo. Ge ba dutše ba lokiša tempele, Hilikia moperisita yo mogolo a hwetša selo se itšego se bohlokwa kudu. O ile a hwetša puku ya molao yeo Jehofa a ilego a dira gore Moshe a e ngwale kgalekgale. E be e timetše ka nywaga e mentši.
Puku yeo e ile ya išwa go Josia gomme a kgopela gore ba mmalele yona. Ge a dutše a theeditše, a lemoga gore setšhaba se be se sa latele molao wa Jehofa. Se se ile sa mo nyamiša kudu moo a ilego a gagola diaparo tša gagwe go etša ge o ka mmona mo seswantšhong. A re: ‘Jehofa o re galefetše ka gobane botatago rena ga se ba latela melao yeo e ngwadilwego ka pukung ye.’
Josia o ile a laela Hilikia moperisita yo a phagamego gore a nyakišiše seo Jehofa a tlago go ba dira sona. Hilikia o ile a yo botšiša Huluda moporofeta wa mosadi. Mosadi yoo a mo nea molaetša wo o tšwago go Jehofa gore a yo o botša Josia, a re: ‘Jerusalema le batho ka moka ba tla otlwa ka gobane ba rapetše medimo ya maaka e bile ba tladitše naga ka bobe. Eupša ka ge wena Josia o dirile tša go loka, kotlo ye e ka se tle o sa phela.’
2 Dikoronika 34:1-28.
Dipotšišo
- Josia o be a na le nywaga e mekae ge a eba kgoši, gona o ile a thoma go dira’ng ge a šetše a bušitše ka nywaga e šupago?
- Ke’ng seo o bonago Josia a se dira mo seswantšhong sa mathomo?
- Moperisita yo mogolo o ile a hwetša’ng ge banna ba be ba dutše ba lokiša tempele?
- Ke ka baka la’ng Josia a ile a gagola diaparo tša gagwe?
- Ke molaetša ofe wo o tšwago go Jehofa woo Huluda moporofeta wa mosadi a ilego a o nea Josia?
Dipotšišo tša tlaleletšo
- Bala 2 Dikoronika 34:1-28.
Ke mohlala ofe wo Josia a o beetšego bao ba ilego ba swanelwa ke go kgotlelela go swarwa gampe ge ba be ba gola? (2 Dikor. 33:21-25; 34:1, 2; Ps. 27:10)
Ke megato efe e bohlokwa yeo Josia a ilego a e gata e le gore a tšwetše pele borapedi bja therešo ngwageng wa bo-8, wa bo-12 le wa bo-18 wa pušo ya gagwe? (2 Dikor. 34:3, 8)
Ke dithuto dife tša mabapi le go hlokomela mafelo a rena a borapedi tšeo re ka ithutago tšona mohlaleng wa Kgoši Josia le wa Hilikia Moperisita yo a Phagamego? (2 Dikor. 34:9-13; Die. 11:14; 1 Bakor. 10:31)
Ithute ka mo go oketšegilego
Karata ya Beibele ya Josia
Josia o ile a kgetha go hlankela Modimo gaešita le ge tatagwe a be a mmeetše mohlala o mobe. Ke’ng seo se mo thušitšego go dira se se nepagetšego?